Hukum Menyambut Maulidur Rasul

Alhamdulillah, kita masih di dalam ‘mood’ merayakan bulan kelahiran Rasulullah s.a.w. Apa yang menarik, sejak satu dekad, sambutan maulid tidak hanya terhad pada Rabiuawal bahkan setiap bulan, setiap minggu di majlis-majlis keramaian dan ilmu. Sekaligus menolak dakwaan mereka yang menuduh orang yang menyambut Rabiuawal hanya ingat Rasulullah setahun sekali. Nah, ternyata tak perlu dijawab dengan dalil tetapi terus disemarakkan.

Di Tanah Melayu, perayaan besar-besaran menyambut Maulidul Rasul yang
setakat ini dijumpai dalam lembaran sejarah diusahakan atas inisiatif
Kesultanan Aceh Darul Salam. Pohon Kerajaan Aceh yang diwartakan dalam zaman
Paduka Sri Sultan Alaiddin Djohan Ali Ibrahim Mughayat Syah (1511-1530) :

‘Diwajibkan di atas sekelian rakyat Aceh mengerjakan kenduri maulid Nabi
SAW tiga bulan sepuluh hari waktunya supaya dapat sambung silaturrahmi kampung
dengan kampung datang mendatangi kunjung mengunjungi berganti makan kenduri
maulid. ‘

Alhamdulillah, adat ini masih terus berlangsung sehingga masa kini. Moga
Allah s.w.t meningkatkan martabat Sultan Ali Ibrahim Mughayat Syah al Qahhar
serta menghimpunkan baginda bersama jemaah Rasulullah s.a.w di Jannatul Firdaus
atas jasa baginda yang besar pada suatu titah yang cukup signifikan ini. Amiin
ya Robbal ‘alamiin.

Berbalik kepada sambutan Maulid Ar Rasul yang semakin rancak, tidak
dinafikan timbul pertanyaan dan wujud golongan yang tidak merayakan Maulidul
Rasul dengan alasan tertentu. Kita tetap menghormati pandangan mereka, namun
jika sudah sampai ke tahap menyesatkan dan membidaah dholalah, saya kira itu
sudah melampau.

Sebenarnya jika berbicara hukum keharusan sambutan maulid, boleh rujuk
kitab Imam Suyuti yang berjudul al-Hawi Lil Fatawa antaranya dan kitab –
kitab para ulama lain yang tersangat banyak. Jika naqal semuanya, boleh jadi
sebuah kitab yang panjang lebar.

Oleh itu, secara ringkasnya untuk artikel kali ini, oleh kerana saya
sedar bahawa saya bukannya orang yang layak berbicara bab hukum hakam, maka
saya hanya menterjemahkan fatwa yang dikeluarkan oleh Darul Ifta’ Mesir yang
merupakan antara badan rujukan fatwa dan hukum hakam yang terkenal dan patuh Ahlul
Sunnah Wal Jamaah. Menurut Badan Fatwa tersebut,

الاحتفالُ
بِمولدِ النَّبي صلى الله عليه وآله وسلم مِن أفضل الأعمال وأعظم القربات؛ لأنه
تعبير عن الفرح والحب للنبي صلى الله عليه وآله وسلم الذي هو أصل من أصول الإيمان؛
فقد صح عنه أنه صلى الله عليه وآله وسلم قال: «لا يُؤمِنُ أَحَدُكم حتى أَكُونَ
أَحَبَّ إليه مِن والِدِه ووَلَدِه والنَّاسِ أَجمَعِينَ» رواه البخاري، كما أنه
صلى الله عليه وآله وسلم قد سنَّ لنا جنس الشكرِ لله تعالى على مِيلاده الشريف؛
فكان يَصومُ يومَ الإثنينِ ويقول: «ذلكَ يَومٌ وُلِدتُ فيه» رواه مسلم.

فإذا انضمت
إلى ذلك المقاصدُ الصالحةُ الأخرى؛ كإدخال السرور على أهل البيت وصلة الأرحام فإنه
يصبح مستحبًّا مندوبًا إليه، فإذا كان ذلك تعبيرًا عن الفرح بمولد المصطفى صلى
الله عليه وآله وسلم كان أشد مشروعية وندبًا واستحبابًا، لأن الوسائل تأخذ أحكام
المقاصد، فكان القول ببدعيته -فضلًا عن القول بتحريمه أو المنع منه- ضربًا من
التنطع المذموم؛ لأن البدعة المنهي عنها هي ما أُحدِثَ مما يخالف كتابًا أو سنة أو
أثرًا أو إجماعًا؛ فهذه بدعة الضلالة، وادِّعاء أن أحدًا من الصحابة لم يحتفل
بمولد النبي الكريم صلى الله عليه وآله ليس بصحيح أيضًا؛ لما ورد في السنة النبوية
من احتفال الصحابة الكرام بالنبي صلى الله عليه وآله وسلم مع إقراره لذلك وإِذْنه
فيه؛ فعن بُرَيدة الأسلمي رضي الله عنه قال: خرج رسول اللهِ صلى الله عليه وآله
وسلم في بعض مغازيه، فلمَّا انصرف جاءت جاريةٌ سوداء فقالت: يا رسول الله، إنِّي
كنت نذَرتُ إن رَدَّكَ اللهُ سَالِمًا أَن أَضرِبَ بينَ يَدَيكَ بالدُّفِّ
وأَتَغَنَّى، فقالَ لها رسولُ اللهِ صلى الله عليه وآله وسلم: «إن كُنتِ نَذَرتِ
فاضرِبِي، وإلَّا فلا» رواه أحمد والترمذي.

Menyambut perayaan Maulid Nabi Muhammad s.a.w adalah sebaik-baik amal
dan sebaik-baik amalan yang mendekatkan diri kepada Allah (taqqarub). Ini
kerana, perayaan maulid adalah ekspresi kegembiraan dan kecintaan terhadap Nabi
Muhammad s.a.w yang merupakan salah satu usul dan dari usul-usul Iman. Sesungguhnya
telah sabit dari Rasulullah s.a.w yang telah bersabda :

“Tidak (sempurna) iman seseorang itu sehingga lah aku terlebih dia
cintai melebihi ibu bapanya, anaknya dan sekalian manusia lain” (HR Bukhari)

Demikian juga Rasulullah s.a.w. telah meninggalkan suatu Sunnah kepada
kita yang merupakan bentuk kesyukuran kepada Allah Taala di atas kelahirannya
yang mulia. Adalah Rasulullah s.a.w sentiasa berpuasa pada hari Isnin dan
Baginda s.a.w menjawab (apabila ditanya oleh sahabat, apakh sebab Baginda
melazimi berpuasa pada hari Isnin)

ذلكَ يَومٌ وُلِدتُ فيه

“Pada hari tersebut (Isnin), aku dilahirkan” (HR Muslim)

Apabila terkandung tujuan-tujuan yang baik seperti membahagiakan ahli
keluarga, menyambung silarturahmi (di dalam sambutan maulid), justeru itu,
majlis tersebut adalah sangat digalakkan dan disunatkan.

Sekiranya perayaan itu bertujuan menzahirkan kegembiraan kelahiran Nabi
Muhammad s.a.w, majlis itu adalah sebaik-sebaik syariat, sebaik-baik sunat dan
sebaik-baik galakan. Ini kerana berdasarkan kaedah fiqh yang masyhur, al
wasail ta’khuzu Ahkam al Maqasid iaitu ‘hukum perantara kepada tujuan
adalah  seperti hukum tujuan’.

(Pengertian al wasilah ialah jalan, cara atau kaedah atau
faktor-faktor yang mencapai tujuan. Beberapa kaedah yang masuk dalam kaedah
ini, antaranya ialah perkara wajib yang tidak boleh sempurna dengannya
melainkan kewujudan suatu perkara, maka perkara itu dihukumkan wajib juga.
Demikian juga perkara Sunat yang tidak boleh sempurna melainkan suatu perkara,
maka perkara itu menjadi sunat juga) – tambahan penterjemah

Pendapat yang mendakwa bidaah akan perayaan maulid Nabi s.a.w apatah lagi sampai tahap menghukum haram dan atau menegah perayaan maulid adalah salah satu bentuk perkataan melampau (ekstrem) yang tercela.

Ini kerana, bidaah yang ditegah adalah
perkara baharu yang menyalahi Kitabullah (Al-Qur’an), Sunnah, Atsar atau Ijma’
Ulama. Sekiranya menyalahi (sumber hukum yang dinyatakan) baru lah dinamakan
bidaah yang sesat.

Dakwaan bahawa para sahabat tidak menyambut
kelahiran Rasulullah s.a.w adalah juga tidak benar kerana terdapat di dalam
Sunnah Nabawiyah berhubung sambutan para sahabat terhadap Nabi SAW dengan
adanya iqrar dan izin dari Baginda s.a.w.

Dari Buraidah al Aslamiy r.anhu, beliau
berkata :

“Telah keluar Rasulullah s.a.w di
sebahagian peperangan, apabila Rasulullah pulang (dari perang), telah datang
seorang hamba wanita berkulit hitam, lalu hamba wanita itu berkata:

“Wahai Rasulullah, sesungguhnya aku telah
bernazar sekiranya Allah kembali kan engkau dengan selamat, aku akan memukul
antara dua tanganku dengan gendang sambil aku bernyanyi”

Rasulullah s.a.w menjawab permintaan hamba
wanita itu dengan bersabda,

“Sekiranya kamu telah bernazar, maka pukul
lah, sekiranya tidak (tidak bernazar), maka tak perlu” (HR Imam Ahmad dan Imam
Tirmizi)

Berhubung hadis ini, Dar al Ifta Mesir
mengupas lebih lanjut pada artikel yang lain, menurut Darul Ifta Mesir (Lembaga
Fatwa Mesir):

فإذا كان الضرب بالدُّفِّ إعلانًا للفرح بقدوم النبي صلى الله عليه وآله وسلم
من الغزو أمرًا مشروعًا أقره النبي صلى الله عليه وآله وسلم وأمر بالوفاء بنذره، فإنَّ
إعلان الفرح بقدومه صلى الله عليه وآله وسلم إلى الدنيا بالدف أو غيره من مظاهر الفرح
المباحة في نفسها أكثر مشروعية وأعظم استحبابًا

Sekiranya memukul gendang kerana
menzahirkan kegembiraan kepulangan Nabi Muhammad s.a.w dari perang adalah suatu
perkara di syariatkan dengan adanya taqrir (pengakuan dan pengakuan Nabi s.a.w
termasuk dalam Sunnah)) dari Nabi Muhammad s.a.w dan Baginda s.a.w juga
memerintahkan agar hamba wanita itu menunaikan nazarnya, maka sesungguhnya menzahirkan
kegembiraan kedatangan (kelahiran) Rasulullah s.a.w ke dunia ini dengan gendang
atau selainnya adalah pengzahiran kegembiraan yang harus yang lebih-lebih lagi
di syariatkan dan sebaik-baik galakan.

RUJUKAN:

www.dar-alifta.org / الاحتفال بالمولد النبوي الشريف بالأمسيات الدينية


Penaklukan Titus Yang Agung Ke Atas Kota Baitulmaqdis

Masalah di Ibukota Rom telah memaksa Vespasian dan tenteranya menghentikan seketika kempen mereka di Jerusalem. Namun begitu, keadaan Bangsa Yahudi yang berlindung di Baitul Maqdis bertambah buruk. Perang saudara antara puak pelampau semakin memuncak.

Tambahan pula, Eleazar anak Simon, salah seorang pemimpin puak pelampau meninggalkan kumpulan tersebut dan diikuti oleh beberapa pemimpin Yahudi yang ternama serta mempunyai pengikut dalam kalangan pelampau.

Keadaan ini mewujudkan satu lagi kumpulan, menjadikan perang saudara dalam Baitul Maqdis bertambah kepada tiga puak. John dari Gischala yang telah berjaya menawan Haikal Agung sebelum ini dan berhadapan dengan peperangan dengan Simon Bar Giora, kini berhadapan pula dengan golongan ketiga yang diketuai oleh Eleazar. Eleazar pula menguasai Bahagian Dalam Haikal dan meletakkan senjatanya di atas pagar haikal.

Rumah Ibadat yang selama ini suci telah dicemari dengan pelbagai senjata dan peperangan. Penaklukan dan penempatan senjata oleh Eleazar ini memberikan banyak kelebihan kepadanya dalam peperangan tersebut. John dari Gischala menguasai bahagian Utara Baitul Maqdis iaitu di Haikal Agung, manakala Simon Bar Giora menguasai bahagian Selatannya, iaitu Kota Atas (Upper City).

Masing-masing ada agenda tersendiri, di mana John dari Gischala mahu kemerdekaan daripada penjajahan Rom dan mencacah duit perak dengan tulisan “Kemerdekaan Zion” manakala Simon Bar Giora pula mengetuai Gerakan Penyelamat (Messianic Movement), duit kuprumnya dicacah dengan perkataan “Penebusan Zion”.

Eleazar yang menguasai Haikal Agung bertindak menyerang John dari Gischala. John pula menjarah makanan dan harta benda penduduk setempat untuk digunakan bagi menyerang Simon. Simon pula mempunyai bekalan yang cukup dan menyerang kumpulan John. Apabila John diserang dari kedua-dua arah, John mengarahkan kumpulannya untuk menghadapi serangan dengan panah-panah mereka ke arah kumpulan Simon, manakala John sendiri menyerang kumpulan Eleazar dengan mesin perangnya.

Apabila John berjaya mengatasi serangan dari arah Haikal Agung, mereka menyerang dengan sepenuh tenaga ke arah Simon. John bertindak membakar stok simpanan makanan kumpulan Simon dan sebagai balasan, Simon pula bertindak membakar stok makanan kumpulan John. Bekalan makanan yang sepatutnya membolehkan mereka bertahan bertahun-tahun pengepungan Rom telah musnah dalam perang saudara tersebut. Penduduk di Baitul Maqdis mengalami kebuluran yang teruk.

Setelah Vespasian ditabalkan menjadi Maharaja Rom, Titus diberikan kepercayaan penuh oleh bapanya untuk menghapuskan pemberontakan Yahudi di Palestin. Titus bukanlah Jeneral yang sangat berpengalaman dalam perang, namun beliau dibantu oleh Tiberius Julius Alexander, bekas Gabenor Judaea pada Tahun 46 hingga 48 M.

Tiberius Julius Alexander tahu selok-belok di Palestin dan sangat mahir dengan perangai orang-orang Yahudi. Strategi Vespasian sebelum ini yang membenarkan orang Yahudi kembali ke Baitul Maqdis, tetapi tidak membenarkan mereka meninggalkan kota suci itu ternyata berkesan apabila masing-masing bertelagah sesama sendiri untuk bersaing berebut kuasa, makanan dan tempat kediaman. Keadaan kucar-kacir dalam Baitul Maqdis yang ditimbulkan oleh tiga pecahan parti yahudi tersebut memberikan kelebihan kepada Titus. Namun begitu, tembok Kota Baitul Maqdis terlalu ampuh untuk dimusnahkan.

Kempen Titus ke Palestin bermula selepas musim sejuk berakhir, dalam Tahun 70 M. Beliau mengumpulkan tenteranya di Alexandria sebanyak 4 legion tentera atau lebih kurang 20,760 tentera dan berarak ke Caesarea Maritima sepanjang pantai dari Mesir ke Palestin.

Mereka dibantu oleh 23 kohort (1 kohort bersamaan dengan 1/10 legion) tentera tambahan dari Syria atau 15,000 tentera, 3000 tentera berkuda dan lebih kurang 20,000 tentera tambahan daripada penduduk tempatan yang diberikan oleh pemerintah bawahan Rom. Jumlah tentera yang berarak ke Caesarea adalah seramai lebih kurang 60,000 tentera.

Dari Caesarea, tentera Rom dipecahkan kepada 3
kumpulan. Legion XII dan XV melalui laluan utama di Samaria dengan diketuai
oleh Titus sendiri. Legion V ‘Macedonia’ melalui Emmaus dan Legion X
‘Fretensis’ melalui Jericho. Tentera Rom dapat berarak dengan lebih cepat
kerana bentuk muka bumi untuk sampai ke Baitul Maqdis adalah bergunung-ganang
dan berbukit-bukau. Lebih mudah dipisahkan kepada tiga ketumbukan dan laluan
tersebut mengepung Baitul Maqdis dalam tiga arah yang bertentangan.

Penerangan berkaitan dengan pertahanan Kota Baitul Maqdis

Kota Baitul Maqdis merupakan sebuah kota yang sangat hebat pertahanannya.  Ia dibina dengan tiga lapisan tembok kubu kota yang sukar untuk ditembusi. Di samping itu,  terdapat lembah yang memisahkan antara kota tersebut dengan kawasan sekitarnya. Lembah ini menjadi pertahanan semulajadi di Baitul Maqdis. Lembah Kidron terletak di Timur Baitulmaqdis, manakala Lembah Gihon di baratnya. Lembah Hinnom terletak di selatan Baitul Maqdis menjadikan kota tersebut sangat sukar dicapai. Baitul maqdis juga dikelilingi oleh kawasan tanah tinggi yang menyukarkan lagi kota ini diserang.

Contohnya, Gunung Zaitun (Mount of Olives) terletak di sebelah timur Lembah Kidron dan Gunung Moria di sebelah  Di samping itu, terdapat tembok-tembok kota yang kukuh meliputi seluruh kota tersebut. Tiga lapisan tembok di Baitul Maqdis dibina oleh tiga generasi raja yang berlainan. Lapisan tembok paling dalam dikatakan dibina sejak Nabi Sulaiman menjadi raja, namun dimusnahkan semasa penaklukan Nebuchadnezzar dari Babylon.

Tembok itu dibina semula oleh Nabi Ezra dan Nehemiah selepas mereka pulang dari dijadikan tawanan di Babylon. Lapisan kedua pula dibina oleh Raja Herod Yang Agung dan lapisan ketiga dibina oleh Raja Herod Agrippa, sebelum baginda menghentikan pembinaan atas bantahan Rom dan tuduhan bahawa Agrippa mahu memberontak. Namun begitu, tembok ketiga tersebut disiapkan pembinaannya oleh pelampau semasa pemberontakan Yahudi bermula (Tahun 66M). Kota ini dibina di atas dua buah bukit yang bertentangan antara satu sama lain.

Puncak bukit di timur dibina Haikal Agung dan Kubu Antonia, kawasan tertinggi di puncak timur. Puncak  bukit sebelah barat pula merupakan kawasan penempatan elit yang dinamakan Kota Atasan (Upper City), yang dibina sejak zaman dinasti Hasmonean lagi. Di lembah antara Kota Atasan dan Haikal Agung, terletaknya Kota Bawahan (Lower City) yang didiami oleh orang kebanyakan dan majoriti penduduk di Baitul Maqdis mendiami kota tersebut.

Kedua-dua Kota Atasan dan Kota Bawahan dipagari dengan Tembok Kota Pertama. Oleh sebab penempatan yang semakin ramai, kawasan petempatan dilanjutkan merentasi utara tembok pertama. Kota ini dinamakan Kota Kedua (Second City) dan tembok kota kedua yang dibina oleh Raja Herod yang Agung dibina mengelilingi kota kedua ini dari Kubu Antonia sehingga ke pintu pagar Gennath, berhampiran dengan istana Hasmonean. Penduduk di Baitul Maqdis yang semakin ramai menyebabkan kawasan petempatan bertambah ke utara Kota Kedua dan dinamakan sebagai Kota Baharu (New City).

Raja Herod Agrippa memulakan pembinaan tembok ketiga untuk melindungi kota tersebut, namun pembinaannya terhenti apabila Raja Claudius (Raja Rom) mengarahkan pembinaan tersebut dihentikan kerana bimbang Raja Herod Agrippa ingin memberontak terhadap Rom. Projek Tembok Ketiga tidak disiapkan pada zaman Raja Herod Agrippa I, namun disambung pembinaannya semasa pemberontakan Yahudi bermula dan berjaya disiapkan sebelum Vespasian mengepung kota tersebut dengan pembinaan menara-menara peninjau di sepanjang tembok tersebut. Keadaan ini menjadikan pertahanan Kota Baitul Maqdis sangat kukuh dan sukar ditembusi.

Keadaan di Baitul Maqdis Semasa Pengepungan Titus

Keadaan di dalam Baitul Maqdis sangat menyedihkan. Orang-orang Yahudi berperang antara satu sama lain dan saling memusnahkan makanan simpanan pihak lawan. Natijahnya, penduduk di Baitul Maqdis diancam kebuluran. Di samping itu, Vespasian sebelum ini membenarkan orang Yahudi kembali ke Baitul Maqdis untuk menyambut perayaan Pass Over, namun tidak membenarkan mereka meninggalkan kota tersebut. diberitakan bahawa lebih kurang 600,000 orang Yahudi berada di kota tersebut semasa perang ini meletus.

Tentera-tentera Yahudi pula terdiri daripada pemberontak-pemberontak yang tidak mahir. Golongan pelampau menyokong John dari Gischala dan mereka menjadikan Haikal Agung sebagai pusat pertahanan mereka, setelah John dari Gischala berjaya membunuh Eleazar anak Simon. Golongan Sicarii pula menyokong Simon Bar Giora dan mereka berpusat di Kota Atasan.

Tentera-tentera Yahudi yang berkampung dalam Kota Baitumaqdis hanya lebih kurang 24,000 orang sahaja. Walaupun tidak profesional, namun mereka berjaya merampas banyak persenjataan Rom semasa mereka menakluk kota-kota pertahanan di sekitar Palestin, sebelum kota-kota tersebut ditawan semula oleh Vespasian dan Titus.

Tentera Simon Bar Gioras adalah seramai lebih kurang 10,000 orang dan 6,000 tentera perikatan Bangsa Edom dengan 8 orang komander. Tentera ini menguasai kawasan di bahagian dalam Tembok Kota Pertama (Kota Atasan dan Kota Bawahan). John dari Gischala pula mempunyai 6,000 tentera dan Eleazar (sebelum mereka berperang sesama sendiri) pula mempunyai 2,400 orang tentera.

Tentera ini pula menguasai kawasan di sekitar Haikal Agung dan Lembah di Selatan Haikal Agung. Bekalan air di Baitul Maqdis bukanlah suatu masalah besar kerana mereka mempunyai simpanan air yang banyak di Kolan Bethesda, Kolam Israel dan Kolam Siloam. Namun begitu, bekalan makanan telah habis dimusnahkan antara satu sama lain.

Pertempuran antara Tentera Titus dan Tentera
Yahudi di Baitul Maqdis.

Titus menyedari tenteranya kepenatan dalam perjalanan yang panjang untuk sampai ke Kota Baitul Maqdis. Beliau mengarahkan tentera mereka berkubu di luar Kota Baitul Maqdis. Legion XII dan XV telah membina perkhemahan di atas Gunung Scopus. Pada keesokan harinya, Titus bersama 600 tentera berkuda telah bergerak ke Pintu Kota di Utara kota (Tembok Ketiga) dan melalui laluan yang sukar.

Dengan tiba-tiba, orang Yahudi keluar dari pintu kota dan menyerang kumpulan peninjau tersebut menyebabkan mereka terpaksa berundur. Titus ketinggalan dalam serangan gerila itu, namun keperwiraannya terserlah apabila Titus berjaya meloloskan diri dan berundur bersama tentera berkudanya itu. Titus yang terkejut dengan serangan kilat itu mengarahkan tenteranya Legion X ‘Fretensis’ untuk berkhemah di atas Gunung Zaitun, kawasan yang lebih dekat dengan kota tersebut.

Semasa pembinaan perkhemahan tersebut, Tentera Yahudi beramai-ramai keluar dari Pintu Kota Selatan dan Timur menyeberangi Lembah Kidron  serta menyerang tentera Legion X ‘Fretensis’. Tentera Rom tersebut tidak sempat menyiapkan kawasan perkhemahan mereka dan dalam kelam-kabut diserang, tentera Rom menegalami kekalahan dalam pertempuran tersebut. Titus dan tentera berkudanya menyerang dari sisi dan memberi kelebihan kepada Rom, sebelum gelombang kedua tentera Yahudi menyerang.

Pertempuran menjadi sengit dan tentera Rom yang lari ke atas Gunung Zaitun kembali menyusun barisan dan menyerang ketumbukan Yahudi tadi. Hasilnya, tentera Yahudi mengalami kekalahan dan kembali ke Kota. Legion X ‘Fretensis’ berjaya membina kubu perkhemahan mereka di situ. Membayangkan keampuhan tentera Yahudi dalam pertahanan tersebut, Titus mengarahkan tenteranya menghapuskan apa-apa rintangan seperti tumbuh-tumbuhan, batu-batuan dan kawasan tidak rata di sekeliling Kota Baitul Maqdis bagi memudahkan serangan seterusnya dilakukan.

Titus juga menyedari kesukaran untuk menyerang Kota Baitul Maqdis dari arah Timur. Beliau mula merancang serangan dari arah Barat, melalui Tembok Kota Ketiga. Beliau mengarahkan Legion V ‘Macedonia’ untuk berkubu kira-kira 400m di Barat Pintu Kota Barat dan Legion XII dan XV berkubu berhadapan dengan Menara Psephinus di Utara kota. Tentera Rom mula menggunakan jentera perang seperti artileri dan menghentam tembok ketiga dari arah Barat.

Mereka mula membina perempuh dan berjaya menyiapkannya dalam masa yang singkat, dengan bantuan artileri yang mencampakkan batu-batu besar ke Kota Baitul Maqdis. Setelah siap, perempuh tersebut diarak ke tembok ketiga. Tentera Yahudi cuba untuk menghapuskan perempuh tersebut dan memusatkan serangan ke arah perempuh. Mereka keluar dari pintu kota dan bertempur dengan ketiga-tiga legion Rom tersebut. Titus pula mengetuai tentera berkuda untuk memukul mundur tentera Yahudi dari memusnahkan perempuh.

Dalam masa yang sama, tentera Rom berjaya menyiapkan beberapa buah Menara Serbuan dan berarak ke arah tembok ketiga. Setelah 15 hari serbuan diadakan, perempuh berjaya menembusi tembok kota. Tentera Yahudi terpaksa berundur ke Tembok Kota Kedua. Tentera Rom menyerbu masuk ke Kota Baharu dan membuat kubu Rom dalam Kota Baharu dengan memusnahkan banyak struktur-struktur petempatan yahudi di Kota Baharu.

Perempuh dibawa ke Tembok kedua pula dan serangan ditumpukan ke Menara Pagar Utama (Central Tower Gate) di Tembok Kedua. Dalam masa 4 hari, Tentera Rom berjaya menembusi Pagar Utama Tembok Kedua. Menerusi runtuhan kecil tersebut, tentera Rom menyerbu masuk ke Kota Kedua, namun tiada tentangan yang mereka hadapi sehinggalah tentera Rom masuk ke tengah-tengah kota. Dengan tidak semena-mena, tentera Yahudi keluar dengan mesin-mesin perang (anak panah yang ditembak dengan banyak) dan serangan gerila dilakukan kepada tentera Rom.

Ramai tentera Rom yang mati dalam serangan kilat tersebut. Tentera yang mahu berundur juga tidak berjaya berundur dengan mudah kerana runtuhan tembok yang sangat kecil menyukarkan mobilisasi tentera keluar. Tentera yang berundur ke kubu mereka juga diserang dengan anak panah, slingshot dan sebagainya sehinggakan tentera Rom perlukan pemanah untuk melindungi mereka dalam pengunduran.

Tentera Yahudi menyerbu ke arah kem Rom, tetapi mereka tidak berjaya menewaskan tentera Rom yang berkubu di dalam Kota Baharu. Pertempuran berlaku sehingga malam hari, namun tentera Yahudi terpaksa berundur kerana keampuhan tentera Rom dalam pertempuran tersebut.

Tentera Rom meneruskan rempuhan tembok kedua
dengan perempuh. Selepas empat hari, Tembok Kedua berjaya dibolosi. Titus
mengarahkan sebahagian besar bahagian Utara tembok kedua dimusnahkan dan
menara-menara tinjau di kawasan tersebut dikuasai oleh tentera Rom. Tentera
Yahudi terpaksa berundur ke Tembok Pertama. Tentera Yahudi memusatkan
pertahanan dengan panah-panah mereka dari Tembok Pertama. Ketika ini, Simon Bar
Gioras mempertahankan Tembok Pertama di sebelah Barat, iaitu dari Kota Atasan
dan kompleks istana (Hasmonean dan Herodian). John dari Gischala pula bertahan
dari dalam Haikal Agung bersama dengan kumpulan pelampau, di sebelah Timur
Tembok Pertama.

Tentera Rom maju memasuki Kota Kedua. Titus mengarahkan Legion X ‘Fretensis’ dan XV merempuh tembok pertama di sebelah barat, di mana tembok pertama bertemu dengan tembok kedua. Dari sebelah Timur, Titus mengarahkan Legion V ‘Macedonia’ dan XII merempuh Bahagian Timur Tembok Pertama iaitu di Kawasan Kubu Antonia. Tentera Yahudi dari atas Tembok Pertama menggunakan 300 ke 400 mesin perang untuk mempertahankan tembok pertama daripada dicerobohi oleh Tentera Rom.

Pada 29 Mei 70, tentera Rom berjaya menyiapkan jentera perang mereka di kedua-dua bahagian Tembok Pertama, setelah 17 hari menghadapi serang balas dari atas tembok pertama. Menara serbuan dan perempuh serta beberapa kohort tentera bersiap sedia untuk menyerbu tembok pertama. Tentera Yahudi yang berkubu di Haikal Agung menggali terowong di bawah Kubu Antonia dan menyeberangi kubu tersebut, sebelum meletupkan bahan letupan di bawah menara serbuan dan perempuh, menyebabkan jentera-jentera perang tersebut rosak. Api yang dinyalakan dari dalam terowong itu menyala semula selepas tersentuh dengan bahan bakar yang diletakkan di kawasan tersebut dan membakar semua jentera perang yang berada berhampiran dengan kubu Antonia.

Dari arah Barat pula, Simon Bar Gioras dan tenteranya menyusup keluar pada waktu malam dan membakar jentera-jentera perang tersebut. Menyedari jentera perang mereka terbakar, tentera Rom cuba menyelamatkan jentera perang mereka, namun pertempuran yang berlaku di antara tentera Rom dan tentera Yahudi di bawah pimpinan Simon Bar Gioras berlarutan sehingga semua jentera perang di bahagian barat musnah terbakar.

Tentera Rom mengalami kekalahan moral dan berundur ke kubu mereka di Kota Baharu. Tentera Yahudi tidak melepaskan peuang yang terhidang dengan cuba membunuh seberapa banyak tentera Rom yang sedang berundur, sebelum serangbalas dilakukan oleh Titus dan tentera berkudanya sehingga memaksa tentera Yahudi kembali ke Tembok Pertama.

Keesokan paginya, semua jentera perang Rom musnah dalam keadaan ini merendahkan lagi moral tentera Rom. Titus seorang pemimpin yang berkarisma dalam perang ini. Beliau cuba meningkatkan semula moral tenteranya dengan mengarahkan tentera tersebut membina tembok sepanjang 8 kilometer mengelilingi tembok pertama kota Baitul Maqdis.

Hal ini dilakukan bagi mengepung orang Yahudi dalam menghadapi musim panas yang sedang tiba. Titus membuat pertandingan membina tembok tersebut dalam kalangan Legion dan Kohort tenteranya. Kumpulan yang siap dahulu akan mendapat bahagian harta perang yang paling banyak dan mendapat kepujian dari pihak Rom. Ajaibnya, keseluruhan tembok tersebut berjaya disiapkan dalam masa 3 hari sahaja. Keadaan ini berjaya mengembalikan moral tentera Rom, manakala Yahudi menjadi takut dengan pencapaian tentera Rom ini.

Dengan pembinaan tembok ini, tiada Yahudi yang boleh keluar masuk melalui jalan-jalan tikus dari Jerusalem keluar untuk mendapatkan bekalan. Sesiapa sahaja orang Yahudi yang cuba menyusup keluar akan dibunuh dengan cara disalib oleh tentera Rom. Beribu-ribu Yahudi disalib kerana cuba keluar dari kota Baitul Maqdis.

Lain pula ceritanya dengan keadaan dalam Kota Baitul Maqdis. Penduduknya mengalami kebuluran yang sangat teruk sehinggakan mereka terpaksa makan haiwan peliharaan kesayangan mereka dan merebus jerami untuk makan. Penduduk di Baitul Maqdis juga berkemungkinan terpaksa bunuh dan makan kanak-kanak untuk meneruskan hidup dalam kota tersebut.

Setelah 10 minggu serangan dilancarkan, Titus mengarahkan kesemua tenteranya memusatkan serangan di Tembok Kubu Antonia. Kesemua tentera Rom berarak ke kubu Antonia dengan dua perempuh, namun tidak berjaya menghampiri Tembok Kubu Antonia pada hari pertama. Nasib tentera Rom sangat baik apabila terowong yang dibina oleh orang Yahudi pada serangan pertama runtuh menyebabkan tembok kubu Antonia runtuh.

Tentera Yahudi terpaksa membina tembok dalaman Kubu Antonia bagi mengekang kemaraan tentera Rom. Titus memberikan ucapan yang bersemangat terhadap tenteranya, walaupun mereka sedar perang semakin menghampiri ke kemuncaknya dan keadaan bertambah bahaya.

Terkesan dengan ucapan tersebut, Sabinus dari Syria, salah seorang tentera Kohort dalam tentera tambahan dengan sukarela mengetuai serbuan pertama ke dalam Kubu Antonia bersama 11 orang tentera. Serbuan mereka tidak berjaya mengalahkan tentera pemberontak apabila Sabinus dan tiga tentera lain dibunuh, manakala lapan tentera yang lain berjaya melarikan diri ke kem mereka.

Dua hari kemudian, pada awal pagi, beberapa kumpulan tentera Rom (lebih kurang 12 dozen tentera) mengambil inisiatif sendiri dengan menyusup masuk ke dalam runtuhan Kubu Antonia dan membunyikan trumpet Rom dari dalam kubu. Keadaan ini menimbulkan panik kepada tentera Yahudi dan mereka lari ke arah Haikal Agung kerana menyangkakan semua tentera Rom telah masuk ke dalam Kubu Antonia. Menyedari mereka tertipu, tentera Yahudi bergegas ke arah kubu Antonia untuk menyerang tentera yang menyusup masuk.

Namun begitu, Titus sendiri mengetuai tentera Rom untuk masuk ke arah bunyi trumpet yang ditiup oleh tentera Rom dan terjadilah pertempuran yang sangat dahsyat di dalam kubu Antonia. Antara Perajurit Rom yang terhebat ialah Julian dari Bythinia, namun beliau terkorban dalam peperangan itu. Pertempuran yang berlarutan selama 10 jam itu menyaksikan kemenangan di pihak Rom dan tentera Yahudi lari ke Haikal Agung. Tentera Rom berjaya menguasai Kubu Antonia dan Tentera pemberontak berundur dan mempertahankan Haikal Agung dari dicerobohi oleh Tentera Rom, dengan menutup pintu Kubu Antonia yang bersambungan dengan Haikal Agung.

Titus mengarahkan Kubu Antonio dimusnahkan dan dalam seminggu, kubu Antonia berjaya dimusnahkan. Titus mengutuskan Josephus ke Haikal Agung untuk menggesa pihak tentera pemberontak untuk menyerah diri. Upacara korban yang dilakukan setiap hari telah diberhentikan di Haikal Agung kerana ketiadaan haiwan ternakan. Titus mengarahkan Josephus untuk menyampaikan pesanan bahawa jika John dari Gischala tidak menyerah kalah, kota dan haikal mungkin akan dimusnahkan.

Josephus berjumpa dengan John dan sekutunya dan beliau menggesa John menyerah kalah supaya Haikal Agung tidak dimusnahkan dan Josephus juga mengarahkan agar upacara korban dilakukan semula. John tidak gentar akan ancaman daripada pihak Rom, malahan beliau mengatakan bahawa Kota Baitul Maqdis adalah Kota Tuhan, tiada kuasa yang boleh melawan kuasa Tuhan. Josephus menempelak John dengan menyatakan bahawa Orang-orang Yahudi telah melakukan kekufuran dalam beribadah dalam Haikal Agung, masakan Tuhan mahu membantu mereka?

Beliau sempat mencela golongan pelampau yang mencemarkan kesucian Rumah Tuhan itu dan memberikan contoh kemusnahan Kota Baitul Maqdis semasa penaklukan Kerajaan Babilon terlebih dahulu. Mengikut ramalan nabi-nabi terdahulu, Kota Baitul Maqdis akan diambil dari tangan orang Yahudi jika mereka menumpahkan darah sesama bangsa mereka dan Josephus menggunakan hujah tersebut untuk memaksa John dari Gischala menyerah kalah. Josephus turut memberi jaminan bahawa Rom akan memaafkan mereka jika mereka menyerah kalah. John dari Gischala tetap berkeras dengan pendiriannya walaupun banyak pendita-pendita yang berpaling arah dan berlindung di pihak Rom.

Titus menjadi berang terhadap John dari
Gischala dan beliau sendiri bertemu dengan ketua Puak Pemberontak tersebut.
Titus mempersoalkan tindakan John dari Gischala yang menumpahkan darah Yahudi
dan Orang Asing (Gentile) dalam Haikal Agung dan mencemarkan kesuciannya. Titus
mengarahkan John menyerah kalah demi mempertahankan kesucian Haikal Agung dari
terus dicemari darah pejuang, walaupun Titus tidak menyembah Tuhan orang
Yahudi, namun Titus turut menghormati rumah suci tersebut.

Menyedari bahawa kumpulan John dari Gischala tidak berganjak dari tempatnya, Titus menyusun tenteranya untuk serangan baharu. Seramai 7,200 tentera terbaik dipilih dari 30 ketumbukan tentera untuk menyerang Haikal Agung. Titus melantik Cerealis sebagai komander. Cerealis memulakan serangan pada larut malam kerana menyangka pengawal tentera yahudi tidur di waktu itu. Sangkaan mereka meleset apabila semua pengawal tentera Yahudi berjaga dan pertempuran berlaku antara kedua-dua tentera. Tentera Rom yang lebih tersusun berjaya memenangi peperangan tersebut.

Namun begitu, kedua-dua pihak keliru untuk membezakan tentera musuh atau tentera sendiri dalam keadaan gelap gelita. Mereka tersilap membunuh tentera sendiri yang berundur. Tentera Yahudi menjadi berani apabila mereka ada keinginan untuk mempertahankan diri dan haikal mereka, namun tentera Rom juga sangat hebat dalam peperangan. Setelah pertempuran berlarutan sehingga ke pagi hari, tiada pihak yang mengaku kalah. Dalam pertempuran ini, kedua-dua pihak akhirnya berundur tanpa kalah.

Beberapa hari kemudian, tentera Rom mula membina empat buah benteng tanah dari bawah ke atas tembok pertama. Antaranya ialah benteng yang dibina di sudut barat daya tembok Haikal Agung, di utara Dewan Utama (di antara dua pintu Haikal), bertentangan dengan anjung barat dan anjung utara. Strategi Rom ini amat melelahkan tenteranya, tetapi kesungguhan Rom untuk memenangi perang ini menyebabkan mereka bersungguh membina benteng tersebut.

Dalam masa yang sama, tentera Yahudi berterusan mengganggu proses pembinaan benteng tersebut, tetapi mereka tidak berjaya menggagalkan usaha tentera Rom. Sementara itu, tentera pemberontak Yahudi ini keluar dari Timur dan Selatan pintu Kota Baitul Maqdis dan menyerang tentera Rom yang berkhemah di Gunung Zaitun. Namun, serangan mereka menemui kekalahan selepas pertempuran yang sangat dahsyat selama 11 jam. Tentera Yahudi kembali ke dalam kota semula.

Tentera pemberontak membakar pula anjung
(portico) barat daya yang bersambungan dengan Kubu Antonia untuk memisahkan
kubu yang dikuasai oleh Rom itu daripada Haikal. Dua hari kemudian, tentera Rom
pula membakar anjung yang bersambungan itu, manakala tentera pemberontak pula
memusnahkan bumbung anjung tersebut. Akhirnya, kubu Antonia benar-benar
terputus daripada anjung yang mengelilingi bahagian barat dan utara haikal.

Tidak lama kemudian, datang seorang pejuang Yahudi yang bernama Jonathan keluar dari Haikal Agung dan mencabar tentera Rom untuk pertarungan satu lawan satu. Tentera Rom hanya mengetawakannya. Namun, Jonathan mengkeji orang Rom sebagai pengecut kerana tidak mahu menyahut cabarannya. Salah seorang tentera Rom yang bernama Pudens rasa tercabar dan lari ke arah Jonathan.

Namun, Pudens tersadung kakinya dan Jonathan menghampirinya seraya menghiris lehernya untuk menamatkan riwayat Pudens. Jonathan berdiri di hadapan mayat Pudens, mengambil perisai dan mengacukan pedangnya yang masih merah dengan darah musuhnya itu ke arah tentera Rom yang lain. Dengan jeritan dan penghinaan ke atas tentera Rom, salah seorang Centurion Rom menembak panah tepat ke Jonathan dan akhirnya dia rebah tidak bernyawa.

Pada 15 Ogos 70 (27 Panemus atau Tammuz),
tentera Pemberontak berundur dari anjung barat. Keadaan ini menyebabkan tentera
Rom melompat dari benteng ke atas anjung tersebut. Malang bagi tentera Rom,
mereka terkena jerat Yahudi,. Anjung tersebut dipenuhi dengan bitumen dan
bahan-bahan kering lain. Natijahnya, ramai tentera Rom yang mati terbakar di
anjung barat.

Lain pula halnya di Kota Atasan dan Kota Bawahan. Semasa perang saudara antara pemberontak, banyak stok makanan yang telah musnah. Akibatnya, berlakulah kebuluran yang berpanjangan di bandar tersebut. Tentera Yahudi yang kelaparan bertindak seperti anjing gila menyelongkar rumah ke rumah untuk mencari makanan.

Antara kisah sedih yang berlaku berkisarkan kebuluran ini ialah kisah Mary anak Eleazar (bukan Eleazar pemberontak yang diceritakan sebelum ini). Apabila makanannya dihabiskan oleh tentera pemberontak, Mary bertindak menyembelih anaknya sendiri yang masih menyusu, masak dan makan separuh anaknya. Separuh lagi dipelawa kepada tentera pemberontak yang menggeledah rumahnya untuk mencari makanan. Kisah yang tersebar ini menyebabkan Titus berang dan menyalahkan Pemberontak Yahudi yang tidak mahu menerima terma-terma menyerah diri oleh Rom. Titus turut bersumpah untuk mengakhiri kegilaan tersebut.

Benteng yang dibina akhirnya siap dibina pada 27 Ogos 70. Titus mengarahkan rempuhan ke atas tembok barat yang bertentangan dengan Bahagian Kawasan Lapang (Court of Gentile) di utara Dewan Utama Haikal Agung. Tentera Rom turut menggunakan tangga-tangga untuk menguasai Anjung Barat. Namun, serangan mereka menemui jalan buntu dan ramai tentera Rom yang mati. Keadaan ini menyebabkan Titus kecewa. Legion Rom yang merempuh tembok utara berjaya memusnahkan lapisan luar sahaja.

Tembok yang mengelilingi Haikal Agung sangat tebal dan kukuh. Titus yang pada mulanya tidak mahu memusnahkan Haikal Agung di atas permintaan Josephus terpaksa mengambil langkah drastik. Serangan tanpa memusnahkan Haikal Agung hanya menyebabkan ramai tenteranya mati. Titus akhirnya mengarahkan tenteranya membakar pintu pagar tembok Haikal Agung. Kebakaran yang dicetuskan merebak ke bahagian anjung.

Sehari kemudian, Titus mengarahkan agar kebakaran dipadamkan supaya tentera Rom boleh memanjat tembok tersebut, namun kebakaran terus-terusan merebak sehingga membakar Dewan Utama Haikal Agung. Tentera Rom akhirnya berjaya menguasai Kawasan Lapang (Court of Gentile) tersebut. Di samping itu, dua pegawai utama Simon Bar Giora berpaling kepada Titus. Titus menganggap mereka adalah pegawai yang mengabaikan perjuangan dan menghukum bunuh kedua-dua pegawai utama tersebut.

Titus mengadakan Sidang Perang dengan keenam-enam komandernya, sama ada mahu merobohkan Haikal Agung atau menyelamatkannya dari dimusnahkan. Setelah berbincang, Titus memutuskan untuk menyelamatkan Haikal Agung daripada dimusnahkan untuk mengekalkan keindahan binaannya yang bercirikan Roman serta sebagai hadiah kepada Maharaja Rom, Vespasian.

Keesokan harinya, tentera pemberontak Yahudi menyerang tentera Rom di ‘Court of Gentile’ melalui pintu Timur, namun setelah beberapa jam bertempur, tentera Yahudi itu terpaksa berundur kembali ke dalam Dewan Utama Haikal Agung. Titus mengarahkan tenteranya berundur ke Kubu Antonia dan merancang untuk meneruskan serangan pada hari berikutnya. Semasa berundur, tentera pemberontak sekali lagi menyerang tentera Rom. Seorang tentera Rom, dengan tidak sengaja mengambil sebatang kayu yang menyala dan membalingnya tepat ke dalam pintu emas, di bahagian utara bangunan suci itu, menyebabkan bahagian dalam Haikal Agung dilijat api.

Setelah mendapat perkhabaran bahawa bahagian
dalam Haikal Agung dimamah api, Titus bergegas menyuruh tenteranya memadam api
tersebut. Namun, akibat pertempuran di kedua-dua pihak, tiada siapa pun yang
mengendahkan arahan Titus. Titus sendiri masuk ke ruang dalam Haikal Agung dan
melihat kawasan ibadat masih lagi belum terbakar dan boleh diselamatkan. Beliau
memadamkan api yang mahu merebak ke dalam. Namun, semasa bergegas keluar, salah
seorang tentera yang masuk bersamanya terlanggar puntung kayu yang menyala dan
bahagian dalam rumah suci itu terus terbakar.

Josephus merasa sangat sedih melihatkan
keadaan Haikal Agung yang kini dijilat api. Tentera Rom seterusnya menjarah
semua harta yang ada dan membakar semua bangunan di dalam kompleks Haikal Agung
tersebut. Sementara itu, seramai 6,000 Yahudi terutamanya wanita dan
kanak-kanak masuk ke dalam Haikal Agung kerana terpedaya dengan dakyah “Nabi
Palsu” untuk menerima pembebasan daripada dewa. Mereka yang masuk ke dalam
Haikal Agung dengan memanjat anjung dibakar hidup-hidup. Terlalu banyak
Nabi-nabi palsu yang membawa falasi terhadap Tuhan sehinggakan penduduk Baitul
Maqdis ketika itu menjerit-jerit “Celakalah, Celakalah Baitul Maqdis
(Dar-es-Salam).

Setelah Haikal Agung hangus dijilat api, tentera Rom membuat upacara korban dan bergembira di dalam kawasan lapang (court of gentile). Mereka berjaya menjarah terlalu banyak emas sehinggakan emas itu dijual murah di Syria. Pendita Agung yang menyimpan emas terlalu banyak itu dihukum bunuh oleh Titus. Pemberontak-pemberontak tetap tidak mahu menyerah kalah walaupun Titus memberi jaminan akan membiarkan mereka hidup jika mereka menyerah kalah.

Titus berang dengan keputusan ketua pemberontak tersebut dan mengarahkan seluruh Baitul Maqdis dibakar dan harta benda dijarah. Tentera-tentera pemberontak mengumpulkan semua kekayaan yang dijarah dan berundur ke Kota Atasan. Kota bawahan dibakar oleh tentera Rom sehingga ke Kolam Siloam. Josephus masih lagi berunding dengan tentera pemberontak. Sekurang-kurangnya, mereka menyerahkan satu simbol suci agama Yahudi. Pemberontak-pemberontak tidak mengendahkan Josephus dan menuduhnya sebagai pengkhianat, lalu melarikan diri ke dalam terowong-terowong.

Pada 7 September 70, Titus mengarahkan agar jentera perang dibina untuk menyerang Kota Atasan. Empat Legion tentera Rom membina jentera perang di bahagian barat kota (bertentangan dengan kompleks istana) manakala Tentera Tambahan Syria membina benteng di bahagian timur kota.

Sementara itu, Ketua Puak Edom menghantar utusan untuk menyerah kalah terhadap Rom, namun maklumat tersebut diketahui oleh Simon Bar Giora dan mereka dibunuh. Rakyat Kota Atasan akhirnya menyerah diri beramai-ramai. Titus melepaskan lebih 40,000 rakyat biasa, tetapi keluarga pemberontak termasuklah wanita dan kanak-kanak dijual di pasar hamba, dengan harga yang sangat murah kerana terlalu ramai Yahudi yang dijual.

Sementara itu, harta kekayaan Haikal Agung
akhirnya diserahkan kepada Titus oleh Pendita Jesus bene Thebuthi dan bendahari
Phineas. Harta kekayaan itu diangkut ke ibukota Rom dan dipamerkan di Kuil
Keamanan di Itali. Josephus pula diberi kebenaran untuk membebaskan 50 orang
rakan-rakannya, termasuklah mereka yang telah disalib. Josephus juga
membebaskan 190 wanita dan kanak-kanak yang ditawan di dalam Haikal dan
menerima kitab suci.

Pada 25 September 70, setelah 18 hari
pembinaan, benteng-benteng tanah akhirnya siap. Tentera pemberontak menjadi
panik dan melarikan diri atau menyerah diri. Mereka meninggalkan Menara Herod
dan bersembunyi di dalam jurang yang terdapat di bawah Kolam Siloam dan
melarikan diri menerusi terowong. Tentera Rom telahpun berjaya menguasai
seluruh Baitul Maqdis. Titus mengarahkan agar kesemua kota dibakar dan dan
harta-benda dijarah. Semua rakyat Jerusalem dijadikan tawanan dan nasib mereka
ditentukan oleh Rom. Sesiapa yang di bawah umur 17 tahun dijual ke pasar hamba.
Pemuda yang gagah dihantar untuk bekerja di kem-kem Rom dan sebahagiannya
dihantar ke Colosseum untuk dijadikan Gladiator.

Seramai lebih sejuta orang Yahudi terbunuh dalam pertempuran tersebut. Simon Bar Giora yang menyorok dalam terowong ditawan, manakala John dari Gischala menyerah diri daripada kebuluran. Simon dihukum bunuh di ibukota Rom (sebagai trofi kemenangan) manakala John pula dipenjarakan seumur hidup.

Titus mengarahkan keseluruhan Tembok dan Haikal dimusnahkan kecuali menara yang paling tinggi dan sebahagian kecil sahaja tembok di bahagian barat (yang hari ini dijadikan tembok ratapan oleh bangsa Yahudi). Dalam pertempuran ini, kedegilan Yahudi akhirnya membawa kepada kebinasaan secara menyeluruh Kota Baitul Maqdis. Bala yang datang bukanlah dalam bentuk gempa bumi atau gunung berapi, tetapi peperangan yang maha dahsyat daripada tentera Rom yang sangat gagah dan gasar dalam pertempuran.

RUJUKAN:

Josephus, F.
(Kemaskini 2001), The War of The Jews,
Translated by William Whiston, Project Gutenberg, Utah, Project Gutenberg
Literary Archive Foundation

Tacitus (Edisi
Kemaskini 1978), The Histories,
Collection of the Loeb Classical Library edition of Tacitus, 1931, Harvard
University Press, US.

Ray, V.L. (2018) The Jewish Revolts, diambil daripada https://www.thattheworldmayknow.com/the-jewish-revolts, dilayari pada 1
Disember 2018.

Martin Goodman (2015),
Documentary: Rome and Jerusalem at War
(66 – 70 AD), dimuatnaik ke laman youtube: https://www.youtube.com/watch?v=GTxDcif-XT4 oleh Julianus
Hammurabi

Webb, J.B. (1841), Naomi: or, The last days of Jerusalem,
London, Harvey and Darton


Penutup Mata Salji: Rekaan Agung Kaum Inuit di Artik

Kaca mata, alat yang melengkapkan seseorang untuk mempergayakan diri, sama ada untuk berjalan-jalan atau berseronok di pantai. Kita biasa dengan kaca mata hitam yang sentiasa dijual dalam kedai pakaian dan kedai kaca mata. Bermacam-macam reka bentuk tangkai kaca mata ini, namun fungsinya sama iaitu mengurangkan pendedahan mata kita dari sinaran cahaya matahari.

Tidak kurang juga kaca mata direka khas untuk mereka yang mempunyai masalah rabun, tidak kita rabun jauh, dekat, atau silau agar mereka mempunyai penglihatan yang jelas. Tapi, kerabunan ini tidak menghalang mereka untuk memperagakan diri bersama tangkai kaca mata yang menawan. Banyak lagi jenis kaca mata lain, seperti gugel iaitu kaca mata keselamatan yang biasa digunakan untuk melindungi mata dari ancaman fizikal.

Tapi, korang tahu tak kaca mata telah lama wujud sejak zaman dahulu kala lagi? Banyak tamadun mendakwa bahawa mereka ialah pereka kaca mata seperti Rom, China, dan India. Walau bagaimanapun, terdapat satu kaum asal yang menetap di kawasan sejuk yang mendakwa mereka juga pernah mereka kata mata mereka sendiri! Siapakah kaum asal itu?

Kaum asal yang saya maksudkan ialah kaum Inuit. Kaum yang juga digelar nama ‘inupuat’ ini menetap di kawasan Artik, lebih tepat di Pulau Greenland, utara Kanada, dan Alaska. Mereka biasa hidup di kawasan sejuk di bawah sifar darjah Celsius dan diet pemakanan mereka hanyalah daging saja. Haiwan yang biasa orang Inuit buru ialah ikan paus, anjing laut, walrus, dan pelbagai jenis ikan.

Orang Inuit mempunyai kemajuan tersendiri walaupun sehingga kini mereka masih mengamalkan kehidupan tradisional. Kemajuan tersebut ialah penciptaan gogel mereka sendiri. Gogel tersebut ialah gugel salji, atau nama tempatannya ialah ikgaak dan nigaugek. Dikatakan gugel ini telah lama digunapakai pada 2,000 tahun dulu!

Gugel salji yang biasa dipakai oleh orang Inuit dan suku kaumnya bernama Yupik ini mempunyai fungsinya tersendiri, sekaligus kita mengetahui tujuan asal gugel buatan kaum asal ini. Gugel ini memudahkan pemburu Inuit untuk keluar kerana permukaan salji yang serba putih mempu memantulkan cahaya sinaran matahari ke mata.

Jadi, pantulan cahaya matahari dari permukaan salji sama bahaya dengan cahaya matahari yang menyinar terus, iaitu mampu mencacatkan penglihatan seketika. Pandangan mata yang kabur akibat pantulan cahaya matahari dari permukaan salji ini dipanggil sebagai ‘rabun salji’. Bagi mengelakkan keadaan ‘rabun salji’ ini, orang Inuit mula mereka gugel mereka sendiri yang biasa diperbuat dari sumber alam di sekeliling, seperti tanduk rusa, gading walrus, tulang ikan paus, dan longgokan kayu yang hanyut.

Gugel salji Inuit direka dengan memanjangkan gugel, agar bersesuaian dengan bentuk muka bahagian mata jika dipakai. Gugel ini juga mempunyai lubang melihat yang juga memanjang namun keluasan lubang yang begitu kecil supaya dapat melindungi mata. Rekaan gugel ini macam gugel yang dipakai oleh Cyclops iaitu watak dari komik X-Men. ‘Tali’ yang biasa mengikat gugel salji apabila memasang ialah urat lembu yang dikeringkan.

Ramai suku kaum Inuit lain mempunyai reka bentuk gugel salji yang berbeza, seperti orang Aleut dari Kepulauan Aleutian berdekatan dengan Alaska, mereka mereka bentuk gugel berbentuk ‘visor’, lebih kurang macam penutup helmet motorsikal. Manakala orang Yupik yang menetap di Siberia pula, gugel salji mereka mempunyai penutup khas untuk lubang melihat.

Dengan penciptaan gugel salji, penglihatan orang Inuit semakin tajam selain memudahkan mereka memburu pada siang hari yang tempoh masanya begitu lama berbanding tempoh masa waktu siang selain kawasan Artik. Sehingga kini, orang Inuit masih menggunakan gugel versi mereka walaupun gugel keselamatan telah direka dengan fungsi yang lebih baik. Inilah gugel kuno yang membuktikan keupayaan kreatif bersama teknologi kuno orang dahulu menangani masalah dalam hidup seharian.

Kami sediakan buku-buku menarik jika korang nak beli selain KITAB TAMADUN YAHUDI dan DUNIA TANPA TEMBOK COVER BARU. Korang boleh beli di sini untuk dapatkan diskaun-diskaun buku yang menarik: https://bit.ly/bukupatriots

RUJUKAN:

Cecilia, Bogaard. 12 February 2023. Snow Goggles Are Masterpiece of Inuit Indigenous Innovation. Ancient Origins.

lia, Valerie (2009). Names and Nunavut: Culture and Identity in Arctic Canada. Berghahn Books.


Jawi Sebagai Senjata Inggeris

Jumaat dah diumumkan sebagai Hari Jawi. Sempena Hari Jawi ni, aku kongsikan “Malay Grammar” ditulis oleh Windstedt, ketika menjadi DO Kuala Pilah pada 1913.

British sedar yang orang Melayu tidak boleh dikuasai dengan kekerasan dan senjata kerana orang Melayu tidak gemar dan amat benci disuruh-suruh dan dipaksa.

Maka untuk memenangi hati orang Melayu, British tidak ada jalan lain melainkan dengan menguasai Bahasa Melayu

Jadi untuk seorang pegawai British berkhidmat di Tanah Melayu, mereka wajib lulus peperiksaan Bahasa Melayu yang merupakan bahasa rasmi bagi urustadbir kerajaan kolonial di Tanah Melayu ketika itu.

Hanya pegawai British yang elit sahaja yang dihantar ke Tanah Melayu.

Di bawah ialah tawaran perkhidmatan kerajaan yang disampaikan dalam Warta Kerajaan Negeri-negeri Selat yang meletakkan syarat ketat berkenaan penguasaan Bahasa Melayu dan Sulalatus Salatin atau Sejarah Melayu di kalangan kakitangan awam mereka ketika itu.

Windstedt kemudiannya menulis buku panduan ini untuk memudahkan pegawai British yang datang ke Tanah Melayu untuk fasih bertutur Bahasa Melayu dan menulis dalam Jawi.

Tanah Melayu ketika itu dianggap sebagai koloni istimewa. Hanya pegawai elit sahaja yang terpilih ke sini.

Ia merupakan panduan awal piawai dan diedarkan kepada semua pegawai British Malaya semasa Pra dan Pasca Jepun yang ditugaskan sebagai penjawat awam di Tanah Melayu. Ia adalah panduan bahasa rasmi British Malaya.

Ia mengajar tatabahasa Melayu, etimologi dan evolusi Jawi-Rumi merangkumi ejaan, nahu sebutan, dan hukum penulisan, sapaan dan lain-lain dalam Bahasa Melayu dengan ejaan Jawi dan Rumi. Ia dipermudahkan dengan struktur buku yang sepadan dengan hukum tatabahasa dalam Inggeris.

Lebih menarik, buku panduan oleh Windstedt ini turut memberi panduan menulis surat kepada pembesar dan juga surat cinta!

Contoh-contoh ayat yang digunakan di dalam handbook ini selain diambil dari buku panduan terdahulu, ia turut menggunakan ayat-ayat dari hikayat-hikayat Melayu terkenal seperti Hikayat Hang Tuah, Sulalatus Salatin, Hikayat Awang Sulong Merah Muda dan Bustan As-Salatin.

Namun, ada pegawai British lain yang telah lebih awal lagu menulis buku panduan dengan fungsi yang sama. Misalnya di bawah, “Dictionary of the Malay Tounge” oleh James Howison M.D. 1801.

Dulu, berebut mat salleh belajar Bahasa Melayu dan Jawi ni. Sanggup tersimpul-simpul lidah dia.

Sekarang kau cuba baca pantun di bawah ni. Berbelit kan?

Sememangnya, Bahasa Melayu dan tulisan Jawi adalah salah satu “senjata” penting British bagi memenangi hati dan fikiran orang Melayu menerima kehadiran mereka ke Tanah Melayu.

Jadi tanyalah kepada diri sendiri, sejauh manakah kita menguasai Bahasa Melayu dan Tulisan Jawi?


Apa Itu Zarah Tuhan?

Pada tahun 2012, CERN jumpa zarah baru, iaitu ‘Zarah Tuhan’. Dalam komuniti saintifik, ia dikenali sebagai ‘Higgs Boson’ bersempena daripada nama fizikis, Peter Higgs.

Penemuan ‘Zarah Tuhan’ ini lantas membuktikan kewujudan Medan Higgs (Higgs Field). Medan ini berperanan memberikan jisim kepada zarah asas, yang kemudiannya memberikan jisim kepada kita manusia dan objek-objek lain.

Medan Higgs jugalah yang seterusnya memberikan berat kepada kita dengan pengaruh graviti.

Medan Higgs ini kau anggap saja macam udara di sekeliling kita. Ia wujud, tapi kita tak nampak. Kewujudannya memenuhi ruang. Medan Higgs pun begitulah.

Apa itu zarah asas?

Zarah asas adalah zarah yang paling kecil ditemui oleh manusia setakat ini dan ia tak boleh dibelah lagi. Macam elektron, kuark, gluon, lepton dan lain-lain. Benda-benda ini lebih kecil daripada atom.

Zarah asas ini pula terbahagi kepada dua jenis, iaitu,

Fermion adalah zarah-zarah asas yang membentuk jirim (benda). Jirim ini macam kitalah. Yang membentuk objek.

Boson pula adalah zarah-zarah asas yang membawa sifat kepada jirim macam jisim contohnya. Graviti juga adalah salah satu sifat yang membentuk alam. Graviti pun ada zarahnya seperti jisim.

Jadi, kita dapat jisim kerana zarah-zarah asas tubuh kita berinteraksi dengan Medan Higgs ini. Lebih kuat zarah-zarah ini berinteraksi, semakin kuatlah jisimnya.

Kenapa ia dipanggil sebagai ‘Zarah Tuhan’?

Nama ini diberikan oleh Leon Lederman, seorang fizikis, dalam bukunya bertajuk ‘The God Particle: If The Universe Is The Answer, What Is The Question?’.

Pada asalnya, Lederman mahu tajuknya diletak ‘The Goddamn Particle…‘, tapi editornya ubah tajuk tersebut.

Tapi, bila fikir balik, kalau Medan Higgs ini tiada, kita semua tak mampu wujud. Kita tak dapat wujud pun. Jisim adalah antara kunci yang membentuk kewujudan.

Tanpa jisim yang diberikan oleh medan ini, kita tak mampu wujud. Mana-mana objek pun tak mampu.


Ancaman Vladimir Putin Bawa Pada Barat

Apa yang berlaku di Kazakhstan membuktikan kewujudan fenomena bangang dan bangka yang merosakkan institusi politik. Tetapi fenomena ini tidak semestinya terpakai dalam semua negara.

Rusia misalnya sudah lama menyimpan Vladimir Putin di puncak kuasa. Beliau bertahan dengan strategi politik iaitu dengan cara buang yang keruh, ambil yang jernih.

Cuba tengok institusi politik Rusia – ada dua hierarki kuasa, iaitu Presiden Persekutuan dan Pengerusi Kerajaan (Perdana Menteri). Jadi apa-apa benda baik dan elok, memang “ini kerja Putin”. Apa-apa benda yang buruk dan teruk, “babi betul perdana menteri kita!”

Padahal tengok pada institusi politik, Putin paling berkuasa. Kira tabiat shifting the blame inilah satu-satunya sebab kenapa Putin suci di atas (Bershidsky, 2020).

Jika ada aktivis terlalu lantang, akan dituduh boneka Barat. Ramai sudah kena, contohnya Aleksandr Litvinenko dan sekarang Aleksei Navalny (Bredemeier, 2021).

Pendekatan Putin amat menghairankan juga, kerana mempunyai simtom-simtom bangang dan bangka yang membelenggu Kazakhstan.

Cuba bandingkan kepimpinan Putin antara “2000 hingga 2011” dan “2012 hingga 2022”. Jauh berbeza, seolah-olah ada serangan nyanyuk.

Dekad pertama (2000-2011), Putin berusaha habis-habisan untuk menggilap imej Rusia pada mata dunia.

Semua pandang Rusia sebagai rakan dagang penting lagi berwibawa. Namun dekad kedua (2012-2022), Rusia berubah habis menjadi sebuah bencana pada kepentingan Barat.

Perubahan ini sebenarnya sangat sama dengan apa yang berlaku di Amerika Syarikat, Brazil, India dan Turki.

Seorang pemimpin yang tua sangat cenderung untuk tunggang arus tradisional kerana mampu mengapikan blok konservatif dalam negara (Rothkopf, 2022).

Ambil contoh Jair Bolsonaro, yang membesar semasa Brazil asyik berada dalam tangan kepimpinan tentera (junta). Bagi Bolsonaro, itulah cara terbaik. Turki pun sama.

Walaupun Recep Tayyip Erdogan tidak pernah mengaku dirinya Sultan Uthmaniyah, imej beliau cenderung ke arah sultanisme kerana beliau merangkul kuasa mutlak selepas berkata “aku jadi presiden ni sekadar istiadat jer.” (Nawaz, 2016).

Amerika Syarikat pun tidak suci dalam perkara ini. Tengok saja kata-kata Donald J. Trump. Cakap lain, buat lain.

Sekarang ini, Bolsonaro dan Erdogan ada kuasa global yang terbatas. Turki takkan buta-buta cari pasal dengan negara asing… berbeza dengan Rusia, yang mana Putin dilihat semakin menjulang sentimen tradisionalisme.

Itu yang Barat sedang bimbang – kerana eksperimen dimulakan pada tahun 2014 masih belum berakhir, yakni rampasan Crimea daripada Ukraine yang sampai sekarang menjadi milik Rusia.

Semboyan Sudah Berbunyi

Pihak diplomat Eropah sekarang berasa gusar selepas Vladimir Putin mengerahkan bala tenteranya ke sempadan Ukraine. Teknik ini biasa digunakan sekadar untuk cubit-mencubit.

Dulu bolehlah semua fikir, takkan Putin nak serang kot?

Tetapi selepas pengambilan Crimea, pihak Eropah sudah tidak senang duduk dan anggap kerahan ini sebagai krisis keselamatan (Robertson, 2022). Kerana tahun lalu, Putin ada cakap sesuatu pasal Ukraine:

“Bangsa Rusia, Ukraine dan Belarus adalah keturunan Rus Purba, yakni kuasa paling besar Eropah. Sesungguhnya berzaman kerohanian dan ketamadunan kita bertaut sama. Maka kedaulatan sebenar Ukraine hanya sah jika ada kerjasama dengan Rusia.”

Jujur cakap, bala tentera ini mampu menundukkan Ukraine dalam masa sekejap saja. Ukraine sudah teruk dimamah krisis tinggalan pemimpin-pemimpin lama, belum kira COVID-19 lagi.

Mereka takkan mampu melawan Rusia, tanpa sokongan Eropah dan Amerika Syarikat.

Persoalan sekarang: kenapa Putin nak Ukraine sangat? Persoalan ini diulas secara panjang lebar dalam buku Putin: Tsar Moden Rusia yang bercerita tentang peranan Putin dalam membentuk pentas geopolitik hari ini.

Kalau anda berminat dengan artikel berkaitan dengan Vladimir Putin, kami nak cadangkan pembelian buku terbaru daripada kami, Putin: Tsar Moden Russia. Boleh buat pembelian di pautan: http://bit.ly/PutinTsarModenRussia

RUJUKAN:

Bershidsky, L. (2020, Disember 7). Putin has weathered Russia’s Covid toll by shifting the blame. The Print.

Bredemeir, K. (2021, Jun 16). Putin: Jailed Opposition Leader Navalny Got What He Deserved. VOA.

Nawaz, M. (2016, Mei 25). The Madness of Turkey’s ‘Sultan’ Erdogan. The Daily Beast.

Robertson, N. (2022, Januari 15). Putin presents a profound threat to peace in Europe as ‘drumbeat of war’ sounds on Russia-Ukraine border. CNN.

Rothkopf, D. (20211, Januari 14). An Aging Vladimir Putin Hopes War Can Make a Sagging Empire Rise Again. Daily Beast.


Yakuza: Hubungannya Dengan Kerajaan Dan Rakyat

Seorang
pengkaji, Uchiyama menjelaskan bahawa rakyat Jepun sendiri mempunyi sikap
kurang negatif terhadap kumpulan yakuza.
Sekalipun, mereka tahu yakuza adalah
kumpulan sindiket jenayah atau pun kongsi gelap. Bagi mereka, kumpulan ini
masih diperlukan dalam kehidupan seharian mereka.

Lagi
pun, sejarah kemunculan yakuza
sendiri adalah seperti cerita Robin Hood yang memperbaiki kehidupan masyarakat tapi
hidup sebagai penjenayah bermaruah. Walaupun teori asal-usul yakuza menunjukkan kumpulan ini bertitik
tolak dari kumpulan bakuto dan tekiya, namun, mereka memandang
perjuangan kumpulan zaman lampau, machi
yakko sebagai penguat semangat mereka.

Seperti
yang diterangkan sebelum ini, kumpulan
bakuto dan tekiya telah
mempengaruhi aktiviti kumpulan yakuza
dari aktiviti perjudian, adat potong jari hinggalah mengutip wang perlindungan
peniaga. Apa pula sejarah machi yakko yang
sangat diminati kumpulan yakuza hari
ini?

Machi Yakko Dah Kisah Seorang Lelaki Bernama Chobei

Suatu
masa duhulu, geng-geng samurai yang jahat (tak dinafikan ada yang baik) ini
sering kali melakukan serangan terhadap pekan-pekan sekitar Jepun. Maka, satu kumpulan
pemuda-pemuda pekan telah ditubuhkan untuk menghalang kecelakaan ini atau
digelar machi yakko.

Penduduk
pekan semestinya akan bersorak untuk mereka yang merupakan orang awam dan tak
ketinggalan hamba yang bangkit melawan samurai-samurai yang mahu menganggu
mereka. Mereka inilah yang dipandang sebagai wira-wira rakyat dan jaguh bagi
golongan lemah.

Salah
satu kisah mengenai machi yakko yang
paling mendapat sambutan adalah penceritaan mengenai seorang lelaki bernama
Chobei. Beliau telah menjadi broker pekerja buruh yang merekrut pekerja-pekerja
untuk pembinaan jalan raya di sekitar Tokyo. Pekerja-pekerja yang diambil juga
akan membaiki dinding-dinding batu di sekeliling istana shogun.

Kesempatan
ini telah diambil untuk mewujudkan satu peluang menjana pendapatan lebih dengan
menjalankan aktiviti judi. Beliau berjaya menarik lebih ramai pekerja dan
membolehkan dia mendapatkan semula gaji pekerja-pekerjanya dengan bermain judi.
Cerita si Chobei ini seolah-olah ada persamaan dengan asal-usul kemunculan bakuto yang merupakan susur galur
kumpulan yakuza.

Yakuza Cuba Buktikan Mereka Berguna Untuk Masyarakat

Pada
zaman lampau di Jepun, memang banyak catatan sejarah yang membuktikan bahawa
penjenayah yang membantu penduduk pekan atau kampung diangkat sebagai wira.
Begitu juga, sejarah asal-usul yakuza yang dikatakan ada terkait dengan peranan
pahlawan-pahlawan agung Jepun yang melindungi nilai-nilai tradisi negara. Oleh
sebab itu, rakyat Jepun menganggap mereka ini sebagai salah satu kumpulan
patriot.

Menurut
seorang pengkaji, Gragert menyatakan bahawa polis dan ilmuwan cuba memecahkan
tanggapan baik orang awam terhadap yakuza.
Caranya adalah dengan mencabar kesahihan hubungan sejarah kumpulan dan pahlawan
agung dahulu dengan yakuza masa kini. Namun, rakyat Jepun tetap bertanggapan yakuza mempunyai sejarah agung pada
zaman lampau.

Pada
zaman moden ini, kumpulan yakuza
sendiri telah melawan banyak dakwaan polis yang mengatakan mereka sebagai
kumpulan ganas. Sebagai contoh kenyataan yang dikeluarkan oleh Shinobu Tsukasa,
ketua kumpulan Yamaguchi Gumi (kumpulan yakuza
paling berkuasa di Jepun) bahawa kumpulan mereka adalah kumpulan bantuan
kemanusiaan jika berlaku krisis atau bencana di Jepun. Sewaktu gempa bumi
Hanshin pada tahun 1995, kumpulan yakuza
ini adalah pasukan pertama yang membantu mangsa di Kobe dan sekitarnya.

Kumpulan
yakuza ini juga pernah terlibat
menghantar bantuan dan bekalan kepada mangsa tsunami Jepun pada tahun 2011. Mengikut
sejarah juga, kumpulan yakuza telah
banyak membantu rakyat Jepun ketika era pasca-perang Jepun.

Persepsi rakyat jelata dan kerajaan terhadap yakuza
mula berubah

Sedikit
demi sedikit, persepsi kurang negatif rakyat Jepun kepada yakuza akhirnya berubah. Ini semua telah bermula selepas kerajaan
Jepun memperkenalkan undang-undang Anti-Boryokudan (anti-kumpulan ganas) pada
tahun 1991. Itu yang menyebabkan kumpulan yakuza
berkerja keras memberitahu bahawa mereka kumpulan bantuan kemanusiaan.

Tahun
demi tahun, operasi dan perniagaan kumpulan yakuza
terus ditekan dengan beberapa undang-undang baru seperti undang-undang
anti-dadah (Anti-Drug Provision 1992), undang-undang Hukuman Organisasi Jenayah
(Organized Crime Punishment Law 2000) dan undang pemindahan kutipan jenayah
(Transfer of Criminal Proceeds Privention Law 2007).

Disebalik
ketegasan kerajaan dalam usaha membunuh karakter kumpulan yakuza dari segenap operasinya, sejarah terdahulu membuktikan
hubungan benci dan cinta kerajaan Jepun dan kumpulan ini tidak berbelah bagi.
Pada tahun 1960, sewaktu Presiden Amerika Syarikat, Dwight D. Eisenhower
melawat Jepun, pihak kerajaan telah meminta bantuan ketua-ketua yakuza untuk meminjamkan puluhan ribu
ahlinya sebagai pengawal keselamatan.

Tak
lupa juga, skandal rasuah yang melibatkan ahli parlimen dan penjenayah yakuza sepanjang tahun 1970 hingga 1980.
Persoalannya, mengapa dan bagaimana hubungan kerajaan dan yakuza boleh retak begitu sahaja beberapa tahun kemudian?


Punca JWW Birch Dibunuh

RUJUKAN


Memahami Percambahan Garis Masa Dalam Drama Loki

Siri televisyen Loki menunjukkan yang Marvel sudah bersedia untuk keluar daripada kepompong daring, fun dan heroic. Mereka sedang menjelajahi alam garisan masa yang rumit lagi menggilakan.

Kerana garisan masa boleh membuka jendela baru yang bukan saja menentukan masa lampau tetapi juga masa hadapan dan masa yang tidak berlaku. Itu yang berlaku dalam Loki.

Ceritanya senang saja: pihak Avengers memang ditakdirkan untuk kembali ke masa lampau. Tetapi Loki tidak patut mengambil Space Stone (Tesseract) dalam Avengers: Endgame.

Tindakan Loki telah mengganggu imbangan aliran masa. Kerana Loki tidak ada iltizam macam Avengers. Selepas selesai misi, Avengers nekad mengembalikan objek dipinjam untuk memastikan aliran masa kekal sama. Loki tidak.

Beliau buat ikut suka. Jadi “polis masa” masuk campur. “Polis masa” ini pula sangat licik. The end justifies the means jenisnya. Tidak kisah apa jadi. Jika orang pergi buat selamanya sekalipun, itu hanya harga kecil untuk menyelamatkan Alam Semesta yang sedang diαncαm alam semesta lain.

“Polis Masa” ini berada dibawah pengawasan seorang ketua bernama Nathaniel Richards yang digelar He Who Remains. Senang cakap, Richards memang cerdik orangnya yang berasal daripada Abad Ke-31. Beliau berjaya membuka pintu ke alam semesta lain (alternate universe) dan bertemu dengan dirinya dalam alam tersebut. Pada mulanya, Richards bertukar-tukar ilmu sesama sendiri.

Tetapi terlalu banyak pintu dibuka. Dan Richards mula berdepan dengan jenis dirinya daripada alam lain, yang lebih merbαhαyα.

Salah seorang jenisnya adalah Kang the Conqueror, yakni seorang antagonis paling menakutkan dan jauh lebih teruk daripada Thanos. Maka mereka pun berperαηg dan akhirnya Richards berjaya mengunci Alam Semesta induk yang selamat daripada sentuhan Richards lain.

Memahami Konsep Ini

Dalam alam realiti, garisan masa adalah satu perkara yang unik. Kerana bertrilion kehidupan (manusia, haiwan, serangga dan sebagainya) memainkan peranan di dalamnya.

Cuma bayangkan Timur Tengah andainya Saddam Hussein tidak membuat hal. Bayangkan dunia ini jika Jerman kekal sebuah empayar. Bayangkan tiada COVID-19 (dan Donald Trump menang pilihan raya).

Semua bayangan ini boleh diketepikan seolah-olah mengarut. Apa yang berlaku itu berlakulah. Namun itulah konsep dibawa Loki. Ia dianggap mengarut kerana setakat ini tiada pintu boleh menghubungkan antara dua (atau lebih) garisan masa. Ia juga dianggap mengarut kerana berlandaskan sejarah.

Namun kalau tengok dari saat ini, lain jadinya.

Bayangkan anda berusaha untuk menjadi Perdana Menteri Malaysia. Dan 10 hingga 20 tahun akan datang, anda berjaya. Berhenti sekejap dan bayang – apa akan berlaku jika anda tidak berusaha langsung? Apa nasib anda?

Selain Perdana Menteri, cuba bayangkan anda keluar negara dan tukar kewarganegaraan. Fikir pula apa akan berlaku jika anda tidak berbuat sedemikian.

Ini adalah cerita anda seorang. Belum lagi melibatkan bertrilion di Bumi ini. Sebab itulah konsep garisan masa ini menarik.

Permasalahan sekarang adalah, belum ada cara untuk menguji kewujudan alternatif dalam alam semesta ini. Kerana ia melibatkan aliran masa. Avengers berpatah balik masa dan memastikan alirannya kekal.

Maka alam semesta pun kekal. Loki mengubah alam semesta dengan cara membuat sesuatu yang tidak patut dibuat. Maka ada alam semesta baru terjadi.

Teori ini sudah lama menjadi perbualan hangat dalam dunia fizik. Malah sebelum Marvel menjelajahinya, ia sudah popular. Namun Marvel berjaya menunjukkan apa yang bakal berlaku. Dengan erti kata lain, cuba bayangkan ada jendela yang menghubungkan dua alam semesta yang mana ada dua Amerika Syarikat, dua Kesatuan Eropah, dua China, dan dua Dr Mahathir.

Tentu sekali semua boleh bayang kesinambungan di sebalik imbangan alam ini.


Cubaan Bun*h Diri Patut Dinyahjenayah?

Tengku Iman Afzan binti Sultan Abdullah semakin menjadi antara wajah yang terkenal di Malaysia. Penglibatan baginda dalam MIASA telah menunjukkan bahawa Malaysia mempunyai suatu masalah yang masih belum diselesaikan.

Untuk pengetahuan semua, MIASA merupakan sebuah pertubuhan kesihatan mental yang memberikan kaunseling dan penilaian kepada semua lapisan masyarakat.

Gangguan mental meny3rang sesiapa pun. Tiada tanda aras kewangan boleh mencegahkannya. Seorang miskin mungkin jemu memikirkan nasib keluarga pada hari esok.

Saban hari bekerja pun kadang tidak pernah cukup. Seorang hartawan pula mungkin menghadapi masalah berlainan – pasangan curang, anak hanyut dari landasan Islam, ibu bapa berat sebelah dan sebagainya terutamanya para isteri yang dibelenggu poligami (Al-Krenawi, 2013).

Senang kata, sesiapa saja boleh menghadapinya. Kedatangan COVID-19 yang tidak diundang pun telah meningkatkan kecenderungan orang ramai untuk bvnuh diri. Jangankan peniaga tepi jalan, seorang juruterbang Airasia yang terlalu tertekan telah membvnuh diri (Athira, 2020).

Jadi bagi Tengku Iman, pendekatan Malaysia dalam mengendalikan isu ini tidak mengetengahkan faktor-faktor berangkai yang meningkatkan kecenderungan (Teh, 2020). Malah undang-undang yang menj3nayahkan bvnuh diri itu yang menyebabkan m4ngsa lari dari realiti untuk mengelakkan stigma.

Apa yang disebut Tengku Iman mempunyai asas, kerana cubaan bvnuh diri mengundang masalah besar buat seorang Adam (yang tidak dinamakan demi menjaga aibnya).

Adam sudah bersedia untuk terjun dari balkoni rumahnya di Selangor sebelum diselamatkan pihak berkuasa. Dibawa ke mahkamah, pihak pendakwa raya meminta mahkamah kenakan hvkuman setimpal kerana Adam telah menyusahkan banyak pihak.

Ini hakikatnya:

Mahkamah pun menjatuhkan hvkuman d3nda terhadap Adam. Ribuan ringgit sekarang perlu dibayar. Sudahlah jatuh, ditimpa tangga pula.

Jika berasa terp3rangkap semula, apa yang akan menghalang Adam daripada cuba lagi? Mungkin bukan terjun misalnya.

Isu Antarabangsa Yang Besar

Adam bukan satu-satunya orang yang berdepan dengan masalah ini. Ramai lagi di seantero dunia terutamanya dalam kalangan golongan Millennial sedang menghadapi apa yang dikatakan krisis s4kit mental.

Krisis Ekonomi 2008 berlarutan terlalu lama, sehingga tempiasnya masih dirasai pada hari ini yang dijerut dengan Kemelesetan COVID-19 pula.

Dimensi kesusahan hidup sebenarnya telah berubah dengan ketara. Benar, tiada negara dalam dunia ini sentiasa senang. Generasi-generasi lepas pun mengharungi cabaran besar dengan gaji sedikit dan akses pendidikan terhad.

Namun dua perkara ini juga merupakan rezeki tersembunyi, untuk dibandingkan dengan keadaan hari ini yakni gaji masih sedikit dan lambakan graduan yang melimpah.

Peluang pekerjaan setiap generasi ada cabarannya. Namun dengan Millennial, cabaran hidup sebenarnya jauh lebih teruk.

Berzaman dibuai dengan pandangan bahawa “susah sekarang (penat belajar), senang kemudian (kerja bagus)”. Pandangan tersebut ada kebenarannya. Takkan mungkin seorang doktor diambil dalam kalangan lepasan PT3.

Namun bukan semua graduan dalam Malaysia berijazahkan doktor. Ada yang berkelulusan Kimia pun masih bergelut di luar bidang, dengan gaji tidak setimpal dengan realiti semasa.

Ini bukan masalah Malaysia sahaja, Banyak negara menghadapi kesusahan ini. Susah buat simpanan kalau tiada dua kerja. Penat bekerja di pejabat dari pagi sampai petang. Malam bersekang mata dengan kafein pula.

Kemudian datangnya COVID-19, semua tergamam kerana simpanan selama ini telah menjadi pelampung (bukannya faktor selamat) di lautan semakin bergelora.

Menggunakan perspektif ini, hujah Tengku Iman sangatlah berasas. Cubaan bvnuh diri harus dinyahjen4yahkan supaya m4ngsa mental boleh dibantu dengan lebih baik.

RUJUKAN:

Al-Krenawi, A. (2013, Mac 22). Mental health and polygamy: The Syrian case. World J. Psychiatry.

Athira, N. (2020, Ogos 11). Suicide Spikes Amid Pandemic? The Asean Post.

Teh, A.Y. (2020, September 10). King’s daughter calls decriminalisation of (ditapiskan). NST.


Benarkah Cuaca Panas Sebelum Ini Kerana El Nino?

Baru – baru ini, telah tersebar mesej yang menyatakan bahawa Malaysia sedang dilanda fenomena El nino ketika ini .

Benarkah?

Merujuk kemaskini daripada pihak Jabatan Meteorologi Malaysia berkenaan status terkini El nino  – ayunan selatan ( ENSO ) bertarikh 13 Mac 2018.

Keadaan terkini adalah ENSO – neutral iaitu bukan El nino ataupun La nina.

Kemaskini daripada pihak Biro Meterologi Australia ( BOM ) yang turut dikeluarkan pada 13 Mac 2018 yang lalu juga telah mengumumkan bahawa La Nina lemah bagi tahun 2017 dan 2018 telah berakhir dan ketika ini berada dalam fasa ENSO – Neutral

Hasil semakkan data suhu pada hari ini dan beberapa hari yang lalu, menunjukkan tiada mana -mana negeri di Malaysia mencatatkan suhu melebihi 39 darjah Celcius .

Jika bukan faktor El nino , apakah faktor penyebab cuaca panas ketika ini ?

Bulan Mac setiap tahun merupakan waktu penghujung musim Monsun timur laut .

Sepanjang penghujung musim monsun timur laut ,  kebanyakkan kawasan di Malaysia akan kurang mengalami hujan dalam tempoh yang panjang ketika ini .

Keadaan ini akan menyebabkan peningkatan suhu di kebanyakkan kawasan di Malaysia terutama di bahagian utara Semenanjung .

Walaupun demikian , keadaan cuaca lembap  masih lagi boleh berlaku di beberapa kawasan .

Setelah berakhirnya musim monsun timur laut , negara kita Malaysia akan memasuki fasa peralihan monsun yang dijangka akan berlaku pada bulan April nanti .

Sepanjang berlakunya peralihan monsun , jumlah taburan hujan di Malaysia dijangka kembali berada pada paras normal di kebanyakkan kawasan apabila aktiviti perolakan cenderung untuk berlaku berikutan  tiupan angin yang lemah dari pelbagai arah menyebabkan keadaan atmosfera yang tidak  stabil.

Hujan lebat berserta ribut petir dan angin kencang boleh berlaku terutama pada sebelah  petang di kawasan pantai barat Semenanjung  Malaysia.

Wallahu A’lam .

Nota tambahan :

Pihak TNB telah mengeluarkan penafian berkenaan keterlibatan tenaga kerjanya melalui page  ” TNB careline ”  berhubung penyebaran mesej palsu tersebut .

Baca di sini :-

Sumber rujukkan :

– http://www.met.gov.my/iklim/ramalanbermusim/ramalanelninoterkini

– http://www.bom.gov.au/climate/enso/outlook/


Perlayaran Vasco Da Gama Menghubungkan Eropah Dan Timur Melalui Jalan Laut

Vasco da Gama merupakan seorang pelaut dan pengembara Portugal yang hidup pada kurun ke-15 dan kurun ke-16 Masihi. da Gama tidak hanya dianggap sebagai figura yang signifikan dalam sejarah Portugal dan Eropah, namun beliau juga penting dalam sejarah dunia (sejarah perlautan sekurang-kurangnya). Vasco da Gama merupakan orang Eropah pertama yang tiba di India melalui jalan laut.

Susulan daripada penerokaan Vasco da Gama ini, Portugal berjaya mengukuhkan reputasinya sebagai negara maritim yang dominan dan berkembang pesat menerusi barang dagangan yang datang dari Timur. Selain itu, penemuan jalan laut oleh da Gama yang menghubungkan Eropah dan Asia juga boleh dianggap sebagai permulaan kepada zaman imperialisme global.

Tidak lama selepas perlayaran pertama da Gama ke Timur, orang-orang Portugal mula menubuhkan koloni pertama mereka di Asia di mana mereka menakluk Goa di India pada tahun 1510. Koloni terakhir Portugal, iaitu Macau juga terletak di Asia dan ia hanya diserahkan semula kepada China pada tahun 1999.

KEHIDUPAN AWAL VASCO DA GAMA

Vasco da Gama lahir sekitar tahun 1460 di Sines, sebuah bandar pesisiran di daerah Alentejo, bahagian barat daya Portugal. Bapa da Gama adalah seorang bangsawan daerah bernama Estevao da Gama, yang berkhidmat sebagai komander di istana bandar. Namun, tidak banyak maklumat yang kita ketahui tentang kehidupan awal da Gama.

Maklumat seterusnya tentang beliau sebelum berlayar ke Timur hanya berkisar dari tahun 1492. Pada tahun tersebut, Raja Portugal iaitu John II menghantar da Gama ke Setubal, sebuah kota pelabuhan di antara Lisbon dan Sines bagi merampas kapal-kapal Perancis.

Serangan ini dijalankan sebagai tindak balas ke atas serangan-serangan yang dilakukan oleh Perancis ke atas kapal-kapal Portugal, walaupun kedua buah negara itu pada hakikatnya tidak berperang. da Gama membuktikan keupayaannya dengan melaksanakan misinya itu dengan pantas dan berkesan.

POLITIK DAN ARMADA PORTUGAL

Pada tahun 1497, Vasco da Gama diberikan tugas untuk mencari laluan laut dari Eropah Barat ke Timur dan dilantik sebagai pemimpin armada Portugal. Walaupun da Gama adalah salah seorang pengembara laut Portugal yang terhebat, beliau bukanlah yang pertama. Kerajaan itu telah pun mula meneroka lautan di barat dan selatan yang belum dipetakan kira-kira 80 tahun sebelum da Gama melakukan perlayaran pertamanya.

Pada tahun 1415 Masihi, Portugal merentasi Selat Gibraltar dan menawan Ceuta dari bangsa Moor. Kejayaan ini dianggap sebagai titik permulaan bagi Empayar Kolonial Portugal. Pada dekad-dekad berikutnya, Portugal menemukan (dan mengkolonikan) Pulau Madeira dan Azores, lalu meneruskan penerokaan mereka di pantai barat Afrika.

Menariknya, salah satu sebab yang menggamit pihak Portugal untuk mencari jalan laut ke Timur adalah legenda Prester John, yang dipercayai sebagai pemerintah sebuah kerajaan Kristian yang telah lama hilang di Timur. Sebagai penganut Katolik, para pemerintah Portugal melihat usaha pencarian ini sebagai satu tugas suci untuk menyebarkan Kristian dan menghancurkan Islam. Justeru, raja-raja Portugal berharap dapat menemui raja legenda Kristian ini di Timur, dan membentuk pakatan dengannya bagi mengepung dunia Islam.

‘Persekutuan besar’ bagi memerangi Muslim seperti yang dibayang-bayangkan ini tidak pernah tercapai atau dilaksanakan, memandangkan Portugal tidak pernah berjaya menjejak lokasi Prester John. Apapun, Portugal memperoleh harta kekayaan sebagai kesan positif dari perdagangan yang mereka jalankan sepanjang perlayaran. Perdagangan yang paling lumayan antara semua adalah perdagangan hamba Afrika. Kumpulan hamba pertama yang dihantar ke Lisbon adalah pada tahun 1441.

Enam tahun selepas itu, para pelaut Portugal berjaya tiba di selatan Sierra Leone moden. Mereka kemudiannya tiba di Congo pada tahun 1482 dan empat tahun kemudian, mereka menjejakkan kaki di Cape Cross atau kini dikenali sebagai Namibia. Portugal pada akhirnya tiba di ‘penghujung selatan’ benua Afrika pada tahun 1488 apabila Bartolomeu Dias tiba di Tanjung Harapan.

Tanjung Harapan dianggap (disilap anggap) sebagai titik pemisah antara Lautan Atlantik dan Lautan Hindi. Namun pada hari ini, kita mengetahui bahawa penghujung selatan Afrika terletak di Tanjung Agulhas, berlokasi di tenggara Tanjung Harapan. Beberapa sumber mendakwa bahawa nama tanjung tersebut diberikan sendiri oleh Dias, akan tetapi ada juga sumber lain yang mendakwa bahawa pada asalnya, Dias menamakan tanjung tersebut sebagai Tanjung Ribut Taufan.

Nama ini merujuk kepada cuaca ribut dan gelora laut yang ganas di kawasan tersebut, sekaligus menjadi cabaran wajib bagi para pelaut awal yang mahu mengharungi perairan tanjung itu. Dinyatakan bahawa John II adalah individu yang mengubah nama tanjung tersebut kepada Tanjung Harapan, kerana menganggapnya sebagai petanda baik bahawa orang-orang Eropah akan berupaya tiba di India melalui jalan laut.

Sejarah kemudiannya seakan-akan menyaksikan berlakunya hiatus dalam penerokaan laut dari pihak Portugal sesudah Dias tiba di Tanjung Harapan. Hal ini kerana Portugal mengambil masa sehingga dekad berikutnya untuk tiba di India. Menjelang waktu itu, John sudah pun mangkat dan digantikan oleh Manuel I, raja yang memberikan misi kepada Vasco da Gama untuk mencari jalan laut ke India.

Manuel menyandang gelaran yang aneh namun baik, iaitu “Bertuah” (Fortunate). Beliau merupakan putera kesembilan Dom Fernando, adik Afonso V, ayahanda merangkap pendahulu John. Bersesuaian dengan kedudukannya, Manuel sememangnya tidak cenderung meraih takhta Portugal. Malah, semasa pemerintahan John, satu-satunya beradik Manuel dibunuh oleh raja kerana mengesyaki akan berlakunya pemberontakan.

Namun, Manuel dilepaskan dan dilantik sebagai Pangeran Beja (Duke of Beja). Pada tahun 1491, anak gahara John, Afonso, mangkat akibat kemalangan semasa menunggang kuda. Dalam saki-baki hayatnya, John cuba untuk menamakan anaknya yang dungu, Jorge de Lencastre, sebagai pewaris namun gagal.

Ratu Eleanor of Viseu sendiri menentang cadangan John tersebut dan menyokong Manuel sebagai pewaris takhta. Ratu ini merupakan salah seorang saudara perempuan Manuel. Justeru pada tahun 1494, ketika kesihatan John merudum, beliau menamakan Manuel sebagai penggantinya dan apabila raja mangkat pada Oktober tahu berikutnya, Manuel ditabalkan sebagai raja baru Portugal.

MISI VASCO DA GAMA

Manuel adalah raja yang melantik Vasco da Gama sebagai pemimpin armada yang akan berlayar ke India pada tahun 1497. da Gama dikatakan sebagai seorang yang kurang berpengalaman untuk tugas sedemikian walaupun ada yang berpendapat beliau telah mempelajari ilmu mengemudi dan menavigasi. Tidak kurang juga ada yang berpendapat da Gama dilantik atas sebab-sebab politik, di mana Manuel menyebelahi keluarga da Gama dan para penyokongnya.

Walau apapun keadaannya, Vasco da Gama meninggalkan Lisbon pada 8 Julai 1497. Armada ini terdiri daripada empat buah kapal – dua kapal bersaiz sederhana dan tiga tiang layar, dikenali sebagai kerakah (carrack) di mana setiap satunya seberat 120 tahun; sebuah karavel seberat 50 tan dan sebuah kapal bekalan.

Kapal-kapal kerakak ini masing-masing dinamakan sebagai Sao Gabriel dan Sao Rafael. Yang pertama dipimpin oleh da Gama sendiri, sambil yang lain diketuai oleh saudaranya, Paulo da Gama. Karavel pula dinamakan sebagai Sao Migeul (digelari Berrio) dan dipimpin oleh Nicolau Coelho, manakala nama bagi kapal bekalan tidak diketahui dan ia dipimpin oleh Goncalo Nunes.

Armada ini melalui Kepulauan Canary (yang berada di bawah pemerintahan Sepanyol) pada 15 Julai dan pada tanggal 26 Julai, tiba di Sao Tiago di Kepulauan Cape Verde. Armada ini kekal di pulau tersebut sehingga 3 Ogos sebelum melanjutkan perjalanan. da Gama pada awalnya berlayar ke selatan di sepanjang pantai barat Afrika, sebelum melencong sedikit menghala ke Atlantik selatan demi mengelak arus kencang di Teluk Guinea.

Pada 7 November, armada ini tiba di Teluk Santa Helena (kini di Afrika Selatan), di mana angin yang tidak membantu dan arus yang menentang haluan mendorong da Gama dan pasukannya untuk menghentikan perlayaran selama beberapa minggu. Akhirnya pada 22 November, da Gama tiba di Tanjung Harapan dan melanjutkan pengembaraan ke timur.

Tiga hari selepas tiba di Tanjung Harapan, da Gama menjejakkan kaki di Teluk Mossel dan mendirikan sebuah padrao (tiang batu yang ditinggalkan oleh pengembara Portugal sebagai mercu tanda dan simbol kekuasaan Portugal di situ). Di kawasan ini jugalah kapal bekalan da Gama dikaramkan. Sekitar Christmas, da Gama berlayar melepasi sebuah pantai yang belum lagi pernah diterokai orang Eropah. Beliau menamakannya sebagai Natal (bahasa Portugal bagi Christmas).

PENGEMBARAAN VASCO DA GAMA DILANJUTKAN

Pada bulan-bulan berikutnya, armada beliau berlayar ke utara di sepanjang pantai timur Afrika. Pada Januari 1498, armada tersebut tiba di sebuah kawasan di Mozambique moden. Pada tanggal 25 haribulan bulan sama, da Gama dan pasukannya tiba di Sungai Quelimane, yang dipanggil sebagai Rio dos Bons Sinais (bermaksud ‘Sungai Petanda Baik’) dan mendirikan sebuah lagi padrao. Armada ini berehat di situ selama sebulan kerana ramai yang mengalami skorbut atau scurvy. Kapal-kapal juga perlu dibaiki.

Pada 2 Mac, da Gama tiba di Pulau Mozambique yang diperintah oleh seorang sultan Muslim. Penduduk pulau itu meyakini bahawa pelaut-pelaut itu adalah orang Islam sama seperti mereka, justeru melayani orang-orang Portugal ini dengan baik. da Gama memperoleh banyak maklumat dari mereka dan bahkan dihadiahkan dua orang jurunavigasi oleh sultan. Salah seorangnya kemudian keluar dari kru kapal setelah mengetahui bahawa mereka adalah penganut Kristian.

Pada bulan April, armada ini tiba di pantai Kenya moden. Pada tanggal 14 April, da Gama berada di Malindi. Di sana, beliau meraih khidmat seorang jurunavigasi Gujarat yang mengetahui jalan menuju ke Calicut, pantai barat daya India. Pada 20 Mei, armada da Gama tiba di Calicut setelah berlayar selama 23 hari secara berterusan mengharungi Lautan Hindi.

Di Calicut, hadiah-hadiah dari da Gama gagal menambat hati Zamorin (pemerintah Calicut yang beragama Hindu). Selain itu, para pedagang Muslim yang berada di sana mengambil sikap bermusuhan terhadap Portugal. Sebagai susulan, Portugal gagal memeterai perjanjian perdagangan di Calicut.

Dalam pada itu, hubungan antara Portugal dan masyarakat India terus merenggang dan Vasco da Gama pada akhirnya memutuskan untuk berlayar pulang ke Portugal pada penghujung Ogos. Mereka yang masih tidak mengetahui corak angin monsun, memilih waktu yang paling buruk untuk melakukan perlayaran pulang. Lantaran berlayar menentang angin monsun, da Gama mengambil masa hampir tiga bulan untuk merentasi Lautan Hindi dan mengakibatkan ramai anak kapalnya meninggal dunia akibat skorbut (scurvy).

Kekurangan anak kapal memaksa da Gama untuk mengkaramkan Sao Rafael sebaik tiba di Malindi pada 7 Januari 1499. Dua kapal yang berbaki tiba di Tanjung Harapan pada 20 Mac, namun terpisah selama sebulan akibat ribut.

Kapal Sao Migeul tiba di Portugal pada tanggal 10 Julai, manakala Sao Gabriel pula tiba pada 9 Semptember. Sembilan hari kemudian, da Gama tiba di Lisbon dan disambut sebagai perwira.

Raja Portugal mengurniakan gelaran Dom kepada Vasco da Gama, dan memberikannya pencen tahunan sebanyak 1000 cruzado dan sejumlah tanah estes. Apapun, da Gama terpaksa membayar harga yang tinggi bagi meraih kejayaan ini – dari seramai 170 orang anak kapal secara keseluruhan, hanya 55 orang sahaja terselamat. Saudaranya sendiri termasuk antara yang terkorban.

EKSPEDISI-EKSPEDISI BERIKUTNYA

Kejayaan ekspedisi Vasco da Gama (dalam meneroka jalan laut ke India) menggalakkan raja untuk menghantar sebuah lagi armada, kali ini terdiri dari sebanyak 13 buah kapal, untuk memeterai perjanjian perdagangan dengan Calicut. Walaupun hubungan antara Zamorin dan pihak Portugal semakin baik kali ini, situasinya semakin lama semakin memburuk. Pihak Portugal juga berkonflik dengan para pedagang Muslim, yang mahu mengekalkan monopoli perdagangan di kota itu.

Susulannya, konflik bersenjata pun tecetus. Pos perdagangan Portugal diserang dan ramai yang terbunuh. Zamorin dipersalahkan di atas kejadian ini dan kotanya dibedil, justeru Portugal mengisytiharkan perang ke atas Calicut.

Pada tahun 1502, sebuah armada dihantar dari Lisbon yang dipimpin oleh da Gama. Armada ini diperintahkan supaya membedil Calicut dan memaksa Zamorin tunduk kepada Portugal. Serangan-serangan turut dilancarkan ke atas kapal-kapal dagang Arab, dan menurut satu cerita, da Gama malah merampas sebuah kapal jemaah haji yang mengangkut seramai 200-400 penumpang. Harta benda yang terdapat dalam kapal itu dijarah dan para penumpangnya dikurung, sebelum pihak Portugis membakar kapal itu.

Ada yang berpendapat bahawa kisah ini palsu atau ditokoh-tambah, lalu membuatkan Vasco da Gama dilihat sebagai penjahat di dunia timur. Apapun, salah sebuah kapal da Gama dari ekspedisi keduanya ini karam di pantai Oman dan ditemui oleh ahli arkeologi maritim pada tempoh 2013-2015.

Vasco da Gama gagal memaksa Zamorin agar tunduk kepada Portugal. Malah, beliau kehilangan sokongan Manuel ketika pulang ke tanah airnya. Sepanjang dua dekad berikutnya dalam hayat beliau, da Gama bersara ke bandar Evora dan menjalani hidup sederhana bersama isteri dan enam orang anak lelakinya. Beliau hanya dihantar bagi menjalankan ekspedisi ketiga dan terakhirnya pada tahun 1524 oleh John III, pengganti Manuel.

Kali ini, Vasco da Gama dihantar untuk berkhidmat sebagai wakil Portugal di India. Pada September 1524, da Gama tiba di Goa dan mula membasmi korupsi yang membarah dalam pentadbiran Portugal di India.

Namun tiga bulan kemudian, da Gama meninggal dunia di Cochin akibat diserang penyakit; sama ada akibat kepenatan atau sebab-sebab lain. Jasadnya disemadikan di Gereja St. Francis di Cochin, kemudian dibawa pulang ke Portugal pada tahun 1539 dan disemadikan di Vidigueira sebelum dipindahkan ke Biara Jeronimos di Belem, Lisbon pada penghujung kurun ke-19 dan kekal di situ sehingga ke hari ini.

TERJEMAHAN:

Wu Mingren. (3 Februari 2020). Epic Voyage of Vasco da Gama Connected Europe to the East. Ancient Origins.
https://www.ancient-origins.net/history-famous-people/vasco-da-gama-0013239


Sejarah Hidangan Buat Si Mati Di Majlis Pengebumian

Pernah lihat
bagaimana sesetengah masyarakat di dunia menghidangkan makanan tertentu sewaktu
majlis pengebumian? Persoalannya, mengapakah mereka menghidangkan makanan
tertentu untuk majlis pengebumian itu? Apakah simbolik dan maksud di
sebaliknya? Artikel ini akan mengupas serba sedikit mengenai hidangan serta
sajian istimewa masyarakat di seluruh dunia khusus buat si mati.

Sejarah
makanan majlis pengebumian

Sebenarnya, sejarah di sebalik kaitan antara makanan dan majlis berkabung ini bermula dengan memakan sendiri mayat atau orang yang telah mati, iaitu kanibalisme.

Seiiring dengan peredaran masa, ia semakin berubah dan menjadi suatu konsep untuk memberi makan buat si mati. Pada Zaman Pertengahan, konsep makanan di majlis pengebumian ini telah berubah dan lebih fokus untuk memberi makan kepada tetamu yang hadir atau mereka yang berkabung.

Kita akan
melihat dulu kepada kanibalisme. Para saintis telah menemui kesan aktiviti
kanibalisme pada tinggalan zaman Paleolitik di Eropah, begitu juga dengan
tinggalan yang sengaja dicipta, iaitu kesan ritual pada tulang manusia.
Sebahagian ahli paleontologi percaya bahawa pelbagai kebudayaan purba telah
terlibat di dalam endo-cannibalism, iaitu aktiviti kanibalisme dalam kalangan
ahli keluarga atau ahli dalam puak.

Kita mungkin biasa mendengar mengenai exo-cannibalisme, atau kanibalisme dendam, iaitu memakan daging musuh, yang biasanya berlaku setiap kali peperangan berakhir. Namun untuk endo-cannibalisme, ia adalah satu ritual yang dilakukan sewaktu majlis pengebumian orang tersayang atau ahli keluarga.

Ritual asal Paleolitik ini telah dijalankan dalam banyak kebudayaan purba di banyak bahagian di dunia sehingga menjelang abad ke-20, terutamanya di Papua New Guinea, di mana orang tersayang yang telah meninggal dunia dimakan bertujuan bagi menghantar roh itu kepada nenek moyang mereka.

Di kawasan Sungai Amazon, mayat tersebut akan dimakan oleh ahli keluarga bagi menunjukkan bahawa mayat itu sama seperti daging yang lain, dan menjadi suatu ritual biasa bagi mereka.

Makanan kemudiannya berubah kepada pengertian yang lebih simbolik, iaitu sebagai suatu hidangan buat si mati. Lebih 4,000 tahun lalu, pada zaman Mesir purba, makanan seperti roti dan bir telah ditinggalkan di dalam makam/kubur si mati sebagai makanan untuk roh mereka.

Kita dapat melihat perubahan sewaktu pengebumian Raja Midas, pada abad ke-8, di Anatolia, di mana suatu hidangan stew daging kambing serta minuman yang ditapai telah dipersembahkan di dalam makamnya, bertujuan memberi makan untuk rohnya.

Namun, hidangan ini kemudiannya telah dimakan oleh para pengunjung bagi majlis pengebumian tersebut, dan pinggan mangkuk, meja serta lebihan makanan telah disemadikan bersama di dalam makam bersama mayat Midas (ditemui pada tahun 1957 oleh ahli arkeologi dari Universiti Pennsylvania).

Fungsi makanan dalam majlis perkabungan ini telah berubah fokus untuk orang yang hidup sewaktu sistem feudal pada Zaman Pertengahan. Apabila seseorang bangsawan meninggal dunia, para bangsawan lain akan datang bagi meraikan kedatangan pewaris baru bagi menggantikannya.

Majlis besar-besaran akan diadakan, di mana tujuannya adalah bagi meraikan para tetamu yang datang dari jauh, dan kerana majlis yang besar dengan jamuan yang banyak akan menunjukkan betapa berkuasanya si mati tersebut.

Sejenis roti yang manis, dipanggil sebagai arval atau averil akan disajikan buat para tetamu yang hadir di majlis tersebut. Averil yang dihidangkan ini merupakan simbolik kepada memakan daging, seperti yang diwarisi daripada tradisi kanibalisme Paleolitik.

Amalan endo-cannibalisme ini masih wujud dalam kebudayaan sekular Eropah, dan di Amerika pada sekitar abad ke-18 dan ke-19. Kadangkala, ia wujud dalam bentuk yang agak literal, seperti dalam bentuk kek/roti mayat di Jerman, di mana adunana roti yang dibiarkan mengembang di atas bahagian dada orang yang mati. Simboliknya adalah roti tersebut akan menyerap semua aspek dan nilai positif yang terdapat pada si mati.

Roti tersebut kemudiannya dibakar dan dimakan, dan semua aspek dan personaliti si mati akan diwarisi oleh para pewarisnya. Terdapat juga ritual dipanggil sebagai sin-eating, yang melibatkan kawasan di Ireland pada akhir Zaman Pertengahan, di mana roti dimakan oleh pengunjung majlis pengebumian berbayar, yang akan memakan semua dosa si mati secara rohaniah (spiritually) melalui simbolik roti tersebut. Sebahagian ahli sejarah percaya bahawa amalan sin-eating masih wujud sehingga awal abad ke-20 di Appalachia, Amerika.

Menjelang abad ke-18 dan ke-19, simbolik roti ini telah menjadi lebih komersil. Pada waktu kematian berlaku, ia telah menjadi suatu kebiasaan untuk menyediakan kek atau biskut bagi majlis pengebumian, dengan nama yang berbeza meskipun makanannya adalah sama.

Di England, ia dipanggil ladyfingers; di Amerika pula, ia adalah shortbread berempah berdasarkan New Amsterdam Dutch doed koekjes. Kek dan roti ini boleh dipesan daripada pembuat roti, dihasilkan dengan pantas, dan dibungkus dalam pembalut dengan imej Bible atau petikan daripada Bible.

Kek dan roti ini boleh dimakan sewaktu majlis pengebumian, biasanya dihidangkan bersama wain, tetapi turut diambil kembali sebagai momento mori, iaitu suatu objek, yang menunjukkan kematian.

Hidangan
makanan untuk si mati

Pan
de muerto

Hidangan dari Mexico ini secara asasnya bukanlah makanan spesifik untuk majlis pengebumian, tetapi roti gulung manis ini biasanya disajikan pada Hari Kematian (Day of the Dead) atau disebut sebagai Dia de los Muertos dalam bahasa Mexico. Ia menjadi sebahagian daripada sajian dalam festival penuh warna warni di Mexico.

Pada hari tersebut, keluarga akan menziarahi kubur ahli keluarga mereka dan menjamah pan de muerto, serta berkongsinya sebagai satu ofendra, iaitu persembahan makanan untuk roh ahli keluarga mereka yang meninggal dunia.

Yukgaejang
dan tteok

Masyarakat Korea Selatan adalah antara masyarakat di dunia yang mempunyai makanan mereka yang tersendiri untuk dipersembahkan buat si mati. Bagi para tetamu yang menghadiri majlis pengebumian dan memberi hormat buat si mati, hidangan tradisional Korea akan dihidangkan.

Antara sajian di majlis pengebumian yang biasa dihidangkan ialah yukgaejang serta aneka kek beras (tteok). Yukgaejang ialah sup daging pedas yang diperbuat daripada taugeh, bawang putih, keledek, cili serta daun bawang. Yukgaejang ini biasanya akan dihidangkan bersama semangkuk nasi dan kimchi. Tteok atau kek beras ini pula merupakan antara hidangan yang bukan sahaja disajikan ketika majlis pengebumian, malah untuk acara lain.

Yukgaejang yang
berwarna merah menjadi hidangan dalam majlis pengebumian sebagai suatu simbolik
bagi menghalang roh jahat. Manakala tteok pula menjadi suatu medium bagi
menghubungkan manusia dengan Tuhan. Selain daripada kedua-dua makanan ini,
terdapat beberapa jenis lagi makanan lain yang biasa dipersembahkan untuk si mati,
seperti jeon, pyeonyuk dan ikan stim kodari.

Irish
wake cake

Dalam
masyarakat Irish, terdapat suatu ritual, iaitu Irish wakes, di mana ahli keluarga akan menyaksikan proses
pengebumian orang tersayang mereka, yang boleh berlanjutan sehingga
berhari-hari lamanya. Ia merupakan waktu bagi untuk semua ahli keluarga
berkumpul, melahirkan simpati serta berkongsi makanan dan minuman.

Hidangan
yang biasa disajikan sewaktu acara ini ialah Irish wake cake, iaitu sejenis
hidangan tradisional yang menggunakan krim keju dan buah-buahan kering bagi
menghasilkan rasa yang lazat. Pada masa kini, hidangan tradisi ini semakin
dilupakan di Ireland, namun ia masih menjadi pilihan sebagai suatu hidangan di
rumah pada waktu-waktu mereka sedang berkabung.

Mormon
funeral potatoes

Hidangan
dari Amerika ini adalah merupakan hidangan casserole tradisional yang biasanya
disajikan pada majlis makan malam selepas pengebumian untuk Latter Day Saints.
Ia adalah hidangan yang terdiri daripada ubi kentang berbentuk kiub, keju,
bawang, sos krim dan mentega dengan cornflake atau kepingan ubi kentang sebagai
topping. Ia secara simboliknya menjadi comfort
food, iaitu makanan ideal bagi menenangkan hati yang sedang berduka.

Kesimpulan

Makanan yang dihidangkan sewaktu majlis pengebumian ini sebenarnya menjadi suatu cara bagi orang yang masih hidup untuk mencari maksud sebenar di sebalik kematian dan kehilangan. Ia mungkin secara simboliknya dianggap sebagai suatu hidangan untuk menghantar roh si mati, atau untuk memberi makan buat si mati.

Namun, apa yang paling penting, makanan yang dihidangkan sewaktu majlis pengebumian ini adalah penting bagi menenangkan jiwa dan perasaan ahli keluarga yang menghadapi kematian dan kehilangan. Ia memberi semangat baru, dan harapan untuk mereka menerima kematian serta kembali meneruskan kehidupan setelah kehilangan orang tersayang.

RUJUKAN:

Anonymous. 2017.
“Traditional Funeral Food around the World.” Retrieved 29th July 2019.
https://www.funeralguide.com/blog/funeral-food%0AFood.

Kim, Hee Sup. 2017.
“Funeral Foods and Its Role as Vehicle of Communication.” Gyunggido, Korea.

Lohman, S. 2018.
“Eating Our Emotions: A Brief History of Funeral Food.” Retrieved 29th July
2019. https://winehistoryproject.org/eating-our-emotions-a-brief-history-of-funeral-food/.


VAR Menamatkan Keseronokan Sebuah Sukan?

Kecoh pada hujung minggu yang lepas ketika perlawanan minggu ketiga Liga Perdana Inggeris musim 2020/2021. Kontroversi yang menjadi perhatian adalah perlawanan antara Manchester United menentang Brighton memperlihatkan sepakan penalti dihadiahkan walaupun telah tamat perlawanan.

Selain itu, perlawanan Leicester City menentang Manchester City pun terpalit dengan kontroversi kerana Leicester diberikan 3 sepakan penalti. Kesemua kontroversi ini hadir disebakan sistem Virtual Assistant Refreee (VAR).

VAR dicipta untuk mengurangkan kontroversi dan purata kesalahan pengadil tetapi kini ia menjadi punca kontroversi. Adakah VAR sudah tidak relevan di dalam sukan bola sepak? Mari kita saksikan sukan-sukan yang mempunyai sistem seakan VAR.

𝟭 Bola Sepak

VAR mula diperkenalkan secara tidak rasmi pada Piala Konfederasi 2017. Idea penggunaan VAR ini sebenarnya telah lama dibincangkan oleh Persatuan Bola Sepak Belanda dan mereka menggunakan sistem ini untuk percubaan sejak musim 2012-2013 sebelum mengusulkan idea ini kepada pihak lain.

Secara rasminya sistem VAR ini digunakan untuk semua perlawanan dalam satu kejohanan ialah semasa Piala Dunia Rusia 2018. Cuma yang menjadi persoalan sekarang adakah VAR telah mengambil tugas pengadil sepenuhnya atau sekadar menjadi pembantu sahaja?

𝟮. 𝗧𝗲𝗻𝗶𝘀

Dalam sukan tenis yang melibatkan banyak pukulan laju, penggunaan sistem camera yang diberi nama hawk eye ini sememangnya merupakan satu keperluan. Sistem ini akan mengesan dan menandakan di mana bola tenis tersebut jatuh ketika perlawanan berlangsung.

Purata pukulan bola tenis yang dipukul hampir mencecah 100km/j. Sukar untuk mata manusia biasa memberikan keputusan 100 peratus tepat. Pada kejohanan Grand Slam terbuka US, sistem hawk eye ini mula diperkenalkan. Antara kebaikkan yang dibawa ialah pengadil manusia digantikan dengan sepenuhnya sistem hawk eye. 15 dari 17 perlawanan dalam kejohanan tersebut menggunakan sistem hawk eye.

𝟯. 𝗥𝗮𝗴𝗯𝗶

Sukan ragbi boleh dikatakan sangat popular dengan penggunaan bantuan video kamera. Hal ini demikian kerana pengadil boleh melihat skrin sebelum menentukan apa-apa keputusan yang ingin dibuat.

Maka Free Viewpoint Video System (FVVS) ini dicipta. Sistem ini menggunakan bilangan kamera di sekitar stadium dalam amaun yang banyak dan menariknya kamera ini tidak statik.

Kamera ini boleh bergerak secara bebas untuk mendapatkan kualiti video yang tinggi. Sistem ini mula diperkatakan dan dicuba pada tahun 2016 di Jepun. Namun pada ketika itu sistem ini tidaklah begitu sempurna kerana kekurangan bajet. Secara rasminya sistem ini digunakan semasa Rugby World Cup 2019.

Ciri tambahan yang terdapat di dalam sistem ini ialah semua footage yang dikeluarkan adalah dalam bentuk 3D. Teknologi dan sukan perlu bergerak seiring. Cuma kita semua sedia maklum bahawa kontroversi begitu sinonim dengan sukan-sukan popular. Adakah dengan sistem-sistem yang dicipta ini boleh membunuh kemeriahan sukan? Itu semua bergantung kepada persepsi masing-masing.

RUJUKAN:

ESPN. (2017, Mac 30). Video Assistant Referees: Football can learn from rugby, cricket, tennis, NFL.

Hawkins. (2015). Why were Man Utd allowed a penalty kick after the final whistle? Canon.